url: =Mohoih nadeih leh Mohoih suakphot in ~ Siam Khaute :: ZOMI DAILY\nMohoih nadeih leh Mohoih suakphot in ~ Siam Khaute\nposted on 7 March 2016 at 7:57 pm Lomkholna: Article, Innkuan, SiamKhaute\nHih thulu na simtak ciangin nungakte in mo hoih nasuah sawm ngei hiam? Ahih keh mote in na lungsim ah mo hoih na deih leh mo hoih na suah ding dan na ngaih sun kha hiam? Ahih kei leh tek hoih na deih leh mo hoih na suah sawm hiam? Laisiangtho sung ah na vawh bangin na at ding hi cih naphawk kha ngei hiam? nahun hong nai mahmah ta hi.\nSia Do Khup laibu ih sim ciangin tekte it a minsia mo sangin, Sungte it a minsia pasal vive hizaw ta cih ihmu hi. Hi hi. Zomite nuntak zia ih et takciangin sungte it zaw vive hitakpi a, nidang laitawh kileh bulh lian mawk hi. Pasal te pasal nei kisuak zaw ta hi. Pupa paunak ah “ Sumkuang in ali khuat, numei in ama khuat” kici a ahi hangin tulai ate in anungkhuat zaw mawk uh hi. Nu le pate tavuan liat mahmah lam tuate tungpanin kimu theisan hi. Sing kung lian khat ih deih bangin ih kuai zo kei a, ih paidan uh ahong man theihna dingin, khanghamsa ih kuaih sawmsangin aneu lai-in mo hoih dingin nu leh pate in tavuan nei hang a, pantah ni.\n1. Mo hoih suah sawmin\nNungak laite ahi zong, mote in ahi zongin amasa pen ih ngaih sut dingin, tapa ka neih ciangin ka tapa zi, ka mo in kei hong bawldan ding ka deih danin ka teknu tung bawl ning, ka teknu gillo ta leh cih lungtang neiding in kideihsak masa hang. Bang hang hiam cih leh laisiangtho in na vawh bangin na at ding hi, acih, natek sep ciangin na gitloh danin hong tangtung leh nuamna sa tuan kei ding hi. Tua ahih manin mo hoih dingin kisin pha le hang ih gamtat dan uh hong man dinga sungte it a minsiat sangin tekte it a minsia hong om in, sungte it amin siat hong tawm in, ih Zo ngeina (Sumkuangin ali khuat, numei in a ma khuat )cih ngeina hoih hong tangtung ta ding hi. Numei hoih in inn sung nuntakna nuamsakin, ahoih lote in sia sak hi, paunak 14:1.\n2. Tek hoih hih sawm in\nPumpi tungah lu, khut, khe cih aom bangin inn kuan sungah zong tek, mo, ta, cih bangin a kul hi. Na taksa tungah cimeng no khat anat ciangin na khepi muk dong ah anat bangin na tapa it a anuleh pa nusia in hong pai namo nu na-it loh tak ciangin na tapa lungtang na mahmah hi. Na ta it mahmah azi pen natanu bangin na ngaihsut a na it ding pen akhatna in koih in.\nTulai tek gilo ih cih teng pen aneu lai-in a nulepa te pattah loh thumang lo teng mah mo ahih laitakin zong thuakhak in tek ahih ciangin zong thuak hak nuam hamtang hi. Tua leh tek asin kha lote hi nuam hamtang in, ahi zongin nuleh pa kiang panin thumang ngeu2 numei pen tek asin loh hangin tek ahih ciangin thuakhak lo zaw deih a, tek sin khalo lai nulehpa hilh zawh loh numeite pen mo asuah ciangin tek in thuak lah in, tek asuah ciangin zong mo in thuak lah lai hi. Tua ahih manin Nu leh pate in nata nute uh mo hoih asuahna ding leh tek hoih asuahna dingin na ta nute hoihtakin thuhilhin pantah in.\n3. Tanute mo leh tek hoih asuahna dingin Nu le pate tavuan\nZomite paunak “sumkuang in ali khuat numei in ama khuat” cih atang tun theihna dingin, Nu/pate in nata nu aneu akipan in pantah, uk, khalin, thuman kisin sakin. Nu le pate omlo ta gahta bangin zaukhah, a utut in gamta sak kei in. Mo a hih ciangin tekte thu, apasal thu, amalam akhuat nadingin aneu lai-in na inn panin khalin hilhin pantah in. Nata pa kiangah na zi nazawh ding na cih sangin na tanu in anunglam sangin, ama lam akhuat zawkna dingin thu hilh in.\nZomi te paunak khat ah “ Balpi atuhna mun ahoih leh phung pha” kici a tuapen tulai in kizang thei nawn lo hi. 100 ah 10% hizo nawn lo kha ding hi. Na tanu aneu lai a nahilh zawh loh agol khit tak ciangin apasal in ahilh dingpen baihlo kha ding hi. A hih kei leh na tapa in a zi anute hilh zawh loh hilh zo vava khalo thei ding hi. LStho sungah “naupang khat aneu lai-in lampi man tawnsak le cin atek dong in lampial loding ci hi”.\nTulai pen tekte sangin sungte lam it atam zawkpen numeite thu ih hilhloh manin hi cih ka thei zaw hi. Gentehna: Singkung khat pen ih suantung a kipanin akung kawi ding, mam dingpen kibawl thei a, na inn khum hong kengto leh na deihdanin heithei nawn lo ding na hih manin abulah heitawh dinga naphuk kul kha ding hi.\nTua mah bangin Zo paunak Balpi kisuanna mun vaipen singkung ihgen teh dan tawh kibang lel a, gol khit nungah deihdan a hei ding pen baih nawn loin abul ah phunkdingin hei tawh kipan ding ih hih kei leh lampi tawm mahmah hi. Thubek tawh kigen thei a, a nu le pa kuaih zawh loh pen apasal in kuai zo nawn lo kha ding hi. A pasal ih mawhsak a atavuan hi ih cih sangin tanu neite in pattah dan man zaw leh lamman zaw kha ding hi. Tua hih manin tek hoih mo hoih hong pianna ding in tanu mei neite’n aneu tunga kipanin cilin pantah ni cih hong zawn ing.\nNute in tate ihpat tah dingdan tampi lak ah khat genleng: ta numeite it lua, dawmlua liangin amau omta leh nu pen pa pen bangin an huan kankan cih pen natate adingin hoih ka sa kei hi. Natate a omnak leh nute kibusak, kinu,pa sak mahmah lel in numei, pasal ciloin sepding bawlding vaihamsak in, bawl/sem sak tangtang in. Tua pen kiliatsakna hiloin natate mailam ding nakhual man hizaw hi.\nZanglo, tui lo kum 12-13 kaphak pan in sep kakipan a, ih neu mahmah hangin lawi hoihtak a kicil sate-in hong zahtak mahmah lel a, hoihtak kicil lote in hong peipai ziau2 lel hi. Lawi aneu lai-in hoihtak in ih siamsak nakleh agol ciangin khauzat loh in zong lo kikai thei lel hi. A neulai in ihcil loh/ih siamsak zawh lohte pen agol ciangin zat hak semsem mawk hi. Tua ahih manin na tanu mo hoih, tekthumang, pasal thunial daidai lodingin ki nupi/papi sak lel inla inn panin hoihtakin cil, pantah in.\nTulai numeite pen tanglai numeite tawh kibang nawn lo mai ahih manin Balpi vaipen haksata hi. Pasian thu hat semsem in kikhen ding bang numei in pha mawh salo ta mawk zaw hi. “Zi hoih suang manpha sangin manpha zaw…zi hoih(lungsim hoih) ding haksa mahmah…? (paunak 31:10).\n4. Mo na khak ciangin\nNata nu/ mo na khak ciangin nadang na keng sak zo kei zongin khantawn amang ding, alawm pa tawh ki-it in anuntak theihna ding, thumangin sumkuangin ali khuat cih bangin ama akhuat nading, tekte le lawmpa tawh akilem na ding, na deihsak leh na nute siding kahi phial zongin kong gen kei nak uh leh na lawmpa leh natekte thu loin na nunglam hong ngaihsun kha kei-in cih thuhoih keng sak lecin nupa nuam inn kuan nuam suak ding uh hi. Hih bang nacih ciangin Na tanu na it lohna hi lo hi, a inn kuan ki-it a nungta dial2 ding deihna hi. Tua kammal in nata nu mo hoih tanu hoih, makhuat suaksak ding hi. Pasalte tekte thulo a nunglam buaipih luapen nupa kal buai……?\n5. Na mo khaksa saikik kei-in. Numei-in nunglam sai kik kei in\nNa tanute nupa ki-it aom diamdiam lai anu pa kal uh abuai dingin sai see kei in. Gentehna: Mi na khat na piak khit takciangin azat dan ding nasai kik loh mah bangin, na tanu mo khaksa, mi napiaksa aneu lai a nasai zawh loh khawng na khakkhit ciangin vasaisai kikse dahin thusia tam nuam hi.\nPasal na neih khit takciangin na malam ah tekna tan zawh nadingin hanciam inla, na nunglam na u, na naute vasaisai sedah inla, ngahding a kilawm nangah ding tawh lungkim lel in, Na sanggamte nupa kalte uh nang hangin vabuaisak se dahin, na nunglam ahih phawk den in. “Lei leh ha zong kipet” cih bangin na nupa kal uh kisel vat lungnop lohna tawh na taikhiat ciangin kikhensuak ding na hih kei nak leh Na malam ah tai-in. Kikhen suak ngam lah hilo thusia zongin na nunglam ah tai kei in la na malam papite inn, pute inn, paneute inn, cihdan in na lung nat sung va-om inla na lungnat adam ciangin ciah in, na nunglam ciah kei in.\n6. Lamman tawnin\nNa tanu na khaksate inn ah tanu ding ahia, nek leh dawn vai in ahizongin huhna nanget uh takciangin ahi zongin lamman tawn in. Tua bangin na tanute inn vai, lo vai, nek leh dawn dingin na sap tak ciangin alawmpa zahtak huai kei tamah leh a khatna ah a lawmpa hilh masa hamtangin tuakhit takciangin natanu na hilh nopteitei ahih leh hilh kik panin. Bang hang hiam cih leh nupa kal ki-it na pen neu cik, hehna neu cik hi thei a, a zi in alawmpa kiangah kanute’n tua hong ci, tua hong gen cia alawm pa kiang agen sangin alawmpa’n ih nute in tua ci veh aw acih pen kilawm zaw bek loin itna khang zaw in kithusim na hi a, lamman tawn na ahi hi.\nA lawmpa bangmah a hikei zongin thusim loin natanu bek na hilh tak ciangin a lungsim ah kasungte in bangmah in hongsim kei cih ngaihsun a, nupa ki-itna asiat ding adeih loh manin hong zui nemnem pongin alungsim hong tung lo thei hi. Tua ahih manin natanu mo khaksate tungah thuzaksak dan siam mahmah in tua ahih kei leh anupa kal uh ki-itna akiamsak, akhenkhen nasuak kha ding hi. Pilvang mahmah nupi na suahna ding han ciam in.\nMundang a om nata nu nakhak lai a nagen, kong gen loh in na nunglam hong lung hi mawh kei in na cih in alawmpa tawh ki-itna lungsim, pum khat sak dinga, tuate kiang huhna sum leh pai tuamtuam ngen/phone tak ciangin alawmpa kiang mah a ngen in hopih masa ham tang in, natanu na it lohna hi loin lampi man na tot leh anupa kal uh ki-it, nuam ding a lam natot khialh uh leh a nupa kal noploh lawh dinga, huhna nangawn hong piak dinguh atha dah thei ding hi. Pasal lungsim manlo ahih kei buang leh sungte mudah om ngeilo in numeite banglo sam hi ka ci ngam hi.\nZomi sungah ih ngeina paunakte kizui nawn loin ihgamtat dante uh pen sia zaw semsem mawk hi. Khristian ka hi cinapi’n, pi pute hunlai sangin tek leh mo vai ah sia zaw semsem mawk hi bang ci thupha sang zaw thei ding ih hi uh hiam? Thupha ih san theihna ding, ih tanute mo hoih, tek hoih hong suah theih na dingin nuleh pate in tate khalam, salam ah hoihtakin cil in pantah ding hi hang cih kithei saknuam hi hang. Gol khit a nahilh ngang2 sangin aneulai in lamman tawnsak thu mangsak ngeu2 in. Hih asim kha mimal khat ciatin nuntakpih in ihta nute hilh in, sunglam it a minsiat sangin, tek it in minsiat cih hong kiza ta dinga, nungakte in teksin hong ut tading uh hi. Nu le pa thumang anah lawh pek Efesa 6:2,3; thuhkikna 5:16 Lungdam!! Siam Khaute\nPrevious: Ngal Suang Tangthu\nNext: Plastic Ngaihno ~ Sianpu\nKimpu leh Kimpi – 17 ~ Hau Za Cin\nKa nak sunga Tangsiat ~ Hau Za Cin\nMyRC Card aki bawlmasa pawl ki ngah taktakta\nMinam Party ki vaipuak ziading\nA Zeisu maw, A Thupha? ~ Tual Za Kam\nVondeih Kep Ding – 22 (Pau Khan Kap)


timestamp: atn

url: =Vondeih Kep Ding – 49 (Pau Khan Kap) :: ZOMI DAILY\nposted on 30 August 2016 at 7:53 am Lomkholna: Article, Paukhankap\nTawngno, tuma kum (48) lai-in a piangthu khat hong gen nuam ing. Mihing gamtat dingin a kilawm lo, a mulkim huai thu khat Vietnam gam ‘My Lai’ acih khuaneu khat ah a piang thu hi-in, 1968 March 16,kigin ni in apiang thu hi.\nMy Lai khua pen khuaneu khat i cih mah bangin mimal (700) kiim khawng bek hi-in, tua ni zingsang vaikuan dingin kitawi in aom laitak un American galkap hon khat thakhat in hong lut in numei, naupang cih khen lo-in baantak in hong thatlum uh hi. Mi (500) val ciliang hi. Nungak no te bang buai in a buan khit ciangin that lum uh hi. Tualai in akihel galkap khat pa bangin agen na-ah, ‘a ngawng ka at tan sak tawh, a khut uh ka sattan sak tawh, a lei ka tansak tawh, a vun uh ka hawk uh tawh,’ ci-in gen-a,‘kei bangmah in kalawm te-in zong hih uh hi’, cita zen hi. Mihing gamtak dingin kilawm kei lua mahmah. Khuazangbup phial in a thah khit uh ciangin acian lai, a inn alo teng mei tawh haltum sak gai lai ta zen uh hi. Hih bangin a gamtatna hang uh pen vietnam galkapte hih khua ah om cih thu azak manin atungsiah pan in order apai man hi, ci uh hi.\nA tuunglam in hih gamtatna pen dik asa om na pi-in galveeng zawh 1969 bei kuan ciangin hih thu tawh kisai limtak in kancianna hong neih kik uh ciangin mihing gamtak dingin a kilawm lo ahih lam hong thei khia uh-a tua mihon thahlupna tawh kisai-in thunei makai teng leh galkap teng thukhen zum ah hong tung in thukhen na hong thuak uh hi.\nHun sawppi khit ciangin journalist Seymour Hersh in hih My Lai khua ah galkap mithatte’ abanban in hong kan kik hi. Bang hong mu khia hiam cih leh tua mithat te nuntak na pen khat mahmah zong a enghuai dinmun ah omlo in zu suai tawh, khutdawhngen tawh, a zi ata in taisan in amah guak aom tawh bangtawh tuadan dinmun in om gai mawk uh hi.\nAhi zongin tua lak ah mivom khat pa pen a nuntak nuam in a zi a ta tawh inn leh lo tawh nuamtak in aom khat om citciat hi. Journalist pa in zong hih pa nuntak zia hong kan in interview na hong nei hi.\n“1968 March 16 ni in tungsiah panin My Lai khuabup thahlup gaih dingin order hong pai hi. Hih mihing gamtat dingin a kilawm lo order pen sem nuam lo-in ka nial a, tungsiah te thunial ci-in tua hang tawh kum (4) thong ka kia hi”.\n‘Thong pan ka tuak ciangin hanciam in nuntak nading ka zong kik a, tu in hih dinmuh ah aom hi ing,”ci hi.\nAgen na-ah,“hih order pen mihing gamtat dingin a kilawm lo ahih lam thei ing. Azenzen hih bangin gamta kha leng ka nuntak sungin bangci bangin ka lungnop thei mawk ding. Tua hangin a nial hi ing. Tua ka nial na hangin thong sungah genthei tak in om ing. Ahi zongin ka lungkia kilkel kei. Thuman in agamta ka hih manin ka thuak hi-a, hun khat ciangin hanciam kik peuh leng mi ka bat kik zo mahmah ding in ka ci hi. Tua hangin tu in nong muhdan in hih ciang atung hi ing,” ci hi.\nEi zong nisim i nuntakna ah khat peuh hong hatthotna, thunei khat peuh hong sawlna hangin a kilawm loh zah dong dingin gamta khial kei ni. Thuman dinpih in ahoih in gamtat sawm ni. Na pa in na nu kiang ah ka cih zel thu khat in,‘nek ding neilo, anngawl in i om zaw zongin phamawk sa kei zaw ing! Mi kahna khitui tawh zingan huan kei ni,’ ka cizel zel hi.\nPrevious: Zomi Internet Army te dam sawt hen! ~ Zomi Quavadis\nNext: Lai tawh Pasian na sepna ~ Jacob Mung\nZAM cidam khansau henla, Zomi tulza tampi adingin thupha hiden tahen!


url: =LESSON 5 July 24–30 ~ MUC\nLESSON 5 July 24–30\nAdmin 11:47:00 PM Articles, Sabbath School Lesson\n“Ka Kiangah Hong Pai Un ”\nTu Kaal Sung Sim Ding: Matt. 11:20–30, Matt. 5:5, Thkna. 18:15, Gal. 5:1, Pai. 18:13–22, Gal. 6:2.\nKamngah: “Na semin vangik pua-in a gim mite khempeuh aw, ka kiangah hong pai ta un. Note tungah lungsim tawldamna ka hong pia ding hi” Matthew 11: 28.\n“Na semin vangik pua-in a gim mite khempeuh aw, ka kiangah hong pai ta un. Note tungah lungsim tawldamna ka hong pia ding hi” cih kamciam in Jesuh hong piak manpha mahmah kamciam hi. Vangik pua lo kua om hiam? Gimna thuak lo kua om hiam? Mihau milian i cihte in zong buai-na tawh kipelh uh hiam? Nuntakna mahmah in gimna tawh kidim hi lo hiam? Jesuh in i thuaknate, i vangik puak thei ahih manin, tua vangikte Amah vasuan lehang Amah in tawldamna hong pia ding hi.\nTua bangin a hong genkhit ciangin “ Ka hakkol nuamin ka van a zang hi” ci hi “ (Matt. 11:30). Cihnopna-ah eima van eimah in pua lo- in suahkhia-a, Ama van zang a pua dingin hong sawl hi. Koi bangin Jesuh hong hilh tawldamna nei ding na hiam? A tawpna-ah mawhna tawh kidim leitungah i nungta hi. Topa in Adam tungah ‘Khua-ul kai- in an na ne ding hi” ci-in gen hi (Pian. 3: 19). Tua hi-in hamsatna leh gimna tawh a nungta ihih manin i van puak gik hi; ei mah kia bek in puak hamsa hi.\n“ Keimah in tawldamna kong pia ding hi”\nMatthew 11:20–28 sim in. Jesuh in ,”Na semin vangik pua-in a gim mite khempeuh aw, ka kiangah hong pai ta un. Note tungah lungsim tawldamna ka hong pia ding hi,” ci-in a genna-ah a nung a ma bang thu om hiam? Koi bangin Jesuh in tawldamna hong pia hiam?\nEite mah bangin Jesuh in a nung a ma thu om lo-in thugen ngei lo hi. A thugente i tel nadingin bang siksanin gen a, a nung a ma thupiang ding bang thu hiam cihte i theih ding kisam hi.Tua hileh ama gen thute telkhialhna om lo ding hi.\nMatthew 11 in Matthew 1- 10 leh nungsiahteng kilamdanna a lak khawkpi khat hi. Galilee khuapite mawhsakna thu Jesuh in khauhtakin a pulaak i muhmasak hong suak hi. Jesuh in kuama pahtakna ngah nadingin gamta lo hi; a gim mite tawh gimkhawm hi; mi hoih lote tawh kikhawl hi (Matt. 9:9– 13); mawhna a maisak ciangin biakna makaite in zahpih uh hi (Matt. 9:1–8). Jesuh in mawhna thu a gen ciangin khauhtakin gen hi. Siatna thu a gen ciangin siatna mun Sodom siatna tawh tehkak hi. ‘Tua ahih manin thukhen ni ciangin note’ thuakna sangin Sodom khuamite’ thuakna baihzaw lai ding\nahihna thu phawk ta un,” ci hi (Matt. 11:24).\nBuai-na tampi sung mah panin Jesuh in mite kalsuan kilamdang dingin tawldamna mantak kong pia ding hi, ci-in pulaak hi. Jesuh in na khempeuh sem thei hi;bang hang hiam cihleh Amah in, “Ka Pa in kei tungah na khempeuh hong pia khin hi. Pa simloh Tapa a thei kuamah om lo a, Tapa le Tapa in a theihsaknop mite simloh, pa a thei kuamah om lo hi,” ci hi (Matt. 11:27). Jesuh in tawldamna hong piaktheihna pen Amah in Pasian ahihna leh Pa tawh pumkhat ahihna tungah kinga hi.\nI vangik puak suahkhiatma-in i theih ding a kisam thu in ei le ei tha tawh vanpua ihi kei hi. Ei mahmah in i dinmun i theih mateng Jesuh hong sapna aw i za kei ding hi. Jesuh in eite kitangsapna tungtawnin hong sam hi zaw hi. Matthew 11:28 sunga Ama hong sapna-ah sawlna kammal “ hong pai un” cih kammal tawh kipan hi. Hih kammal – hong pai un, cih sawlna in teel theihna tungah kinga lo hi. Tawldamna tak a ngah nuam mite in a tua sawlna a zuih pelmawh ding kisam hi. Ama kiangah vapai cih ciangin sit nei lo-in Ama tungah kipumpiak ding hong hilh hi. I nuntakna-ah mihing khutnuai-a om na tampi om hi; gentehna-in smartphone tawh na tampi i uk thei hi. Mi khempeuh in Jesuh kiang vazuan lo hi; mihing pianpih hi lo hi. Christian tampi in Jesuh tungah kipumpiak ding pen a hamsa penpen suak thei hi. Pasian in Khrih tungtawnin a hong sepkhiat thute i it hi; i pulaak-nuam hi.\nBang hang hiam cihleh ei le ei in a kihonkhia thei ihi kei hi. A tawpna-ah Jesuh kiangah vapai dingin khensat theihna i nei hi; i nuntakna khempeuh Ama tungah ki-ap thei ihi hi. Hih munah deihtel theihna hong kilang a, Khristian nuntakna-ah deihtelna in a bulpi khat hi, cih kimu thei hi.\nBang vangik na pua hiam? Ama nunna a hong piak dongin a hong kipia Jesuh tungah koi bangin na vangik puak vasuan ding a, Ama hong piak tawldamna ngah ding na hiam?\n“Ka Hakkol Kisuan Un”\nMatthew 11:29, 30 sim in. Jesuh in i vangik puak Amah suanin tawldamna mantak ngah dingin a hong sap khit ciangin bang hangin Ama hakkol pua dingin thu hong pia hi ding hiam?\n“Hong pai un,” ci-in sawlna hong piak khit ciangin (Matt. 11:28) “sawlna thupiak nih kizompah hi (Matthew 11:29). “ Kisuan un,” “ Kisin un” cih sawlna in Jesuh thugen a ngai mite limtakin ngaihsutna guan hi. Eite in Ama hakkol kisuanin Ama vangik puak kisin dingin hong sam hi.\nMatt. 11: 25 – 27 sungah Pa leh Tapa kizopna in a kikhen thei lo kizopna hi, cih hong hilh hi. Hih kizopna in Jesuh pulaak hakkol hong hilh hi. Pa leh Tapa in pumkhatin hotkhiat nasem uh hi. Hakkol in kipiakna limcing hi (Jeremiah 27); tua banah kipumkhatin ngimna khatah kalsuanna zong hong lak hi. Ama hakkol kisuan dingin kipiak kul a, Ama hong sawl bangin i kim a om mite tungah thupha bawl ding ihi hi. Ama hakkol a pua ding ihi kei hi; i hakkol Amah tungah a suan ding ihi zaw hi. Bang hang hiam cihleh Ama hakkol in puaknuam hi; Ama vanpuak in zang hi” (Matt. 11:30).\nSawlna nihna in “ Hong kisin un” ci hi. Greek tawh kigelhna-ah “kisin” cih kammal in “nungzui” cih khiatna nei hi. Jesuh tung pan kisin hi lehang Ama nungzui taktak ihi ding hi. Ama hong sawl bangbang manna leh ki-apna in nungzui i hihna taktak hi.\nVangik puakna (Matt. 11: 28) leh Ama hakkol puakna (Matt. 11: 29) in bang kilamdang hiam?\nJudaism biakna-ah hakkol in thukham limcing hi. Sawl. 15:10 in hakkol in vunat thukham limcing hi. Galatians 5:1 in Jesuh hong piak suahtakna leh koltanna hakkol – thukham tawh hotkhiatna ngah ding cih upna kibatlohna pulaak hi. Jesuh hakkol puakna in Ama hong sawl bangbang manna leh Ama nasepna-ah a khekap kiptakin zuihna hi. Jesuh in singlamteh tungah a zawhna tawh a hotkhiatna-ah bangmah behlap theih dingin mihing in bangmah nei lo hi, cih i thei hi. Tua kawm mahin eite in Ama sawltak, Ama aitangin nasemte hi-in i gei-a om mite tungah lungdamna thu a gen ding ihi hi. Jesuh in thukham thu a hong hilhciannate Mual tung pan Thuhilhna sungah kimu thei hi (Matt. 5-7). Hih thuhilhnate in Pharisee-te hilhna sangin ngat zaw hi. Jesuh in lungtang kikhelna leh lungsim ngimnate kikhelna kisam hi, ci-in hong hilh hi. Ama hakkol in zangin puaknuam hi; Ama vanpuak in zang hi (Matt. 11:30).\nBangzahin a lamdang kamciam hiam? Nunna tawldamna! Koi bangin tua tawldamna sungah na nungta hiam? Tua tawldamna in bang tawh kibang hiam? Jesuh mitsuanin Ama hong piak thute pom hi lehang, koi bangin tua sungah i tawldam hong kipan thei ding hiam?\n“Keimah in Nunneemin Ka kiniamkhiat hi”\nTuhunteh migitna pen thupi kisa lo hi. Kiniamkhiatna pen kizahpih hi. Tulai khuahun paizia (social media) in ngei-na bangpha lo-in gamtatna, ngongtatna, kiphatsakna, kiliatsakna cihte thapia-in tua dingin mipi hilh hi. Leitung dinmun in Pasian in manpha hi, thupi hi, ci-in a hong hilh thute tawh a kituak lo dinmun tampi om hi.\n“Thuman theihtelna in upna, lungsim siantho-na, thuman theihnopna lungsim hoih tungah a kingakna zahin khuakpilna, siamnate tungah kinga lo hi. Pasian vantungmite in lungsim takpi leh kiniamkhiatna tawh Pasian makaihna a zong mite tawh a omkhawm uh hi. Pasian in amaute a ompih hi. Kha Siangtho in amaute mai-ah a manpha thute a lak hi.”Ellen G. White, Christ’s Object Lessons, p. 59.\nMatthew 5:5, 1 Peter 3:4, leh Isaiah 57:15 sim in. Koi bangin kiniamkhiatna leh nunneemna hong hilh hiam?\nPaul in Khrih dikna leh nunneemna hong hilh hi (2 Corinthians 10:1) Nunneemna leh kiniamkhiatna in olno leh baihtakin a kingah hi lo hi. Ei mahmahin a kingah tawm thei hi lo hi. Jesuh mahmah in Ama langpangte tawh maitang kituah lo-in amaute pelh zaw hi. Bang hang hiam cihleh Amasuan nasep ding sem khin zo nai lo hi (John 4:1–3). Ahi zongin amah a langpan mite in Amah maitangtuahin hong pai uhteh Jesuh in amaute lau lo-in aw neem takin dawngkik hi Singlamteh tungah sihna a thuakma-in Jesuh in Jerusalem khua mite adingin a khitui luang hi; amah a bawlsia ding mite samsia lo-in khitui luangin amaute thuak ding gimnate a genkhol hi (Luke 19:41–44).\nThukhun Thak sungah Jesuh in Moses nihna hi, ci-in kigen hi. Jesuh in mualtung panin Ama gam thukhunpite pulaak hi (Matt. 5:1). Amah in mipite lamdangtakin an a vak hi. (Matt. 14:13–21). Gam. 12:3 in Moses in mi lungduai hi, ci-in a gen, Matthew 11:29 in Moses lungduai-na thu pulaakkik hi. Mi 5,000 in an ne-in khamval uh a, amaute in hih thu a theih uh ciangin lamdangsa-in “ Amah in leitungah hong pai ding Kamsangpa hi,” ci-in gen kawikawi uh hi (John 6:14). Kamsang khat hong pai ding hi, cih thu Thkna 18:15 in genkholh khin a, Moses nasep in kamsang nasep ahihna thu pulaak uh hi.\nJesuh kiniamkhiatna leh a lungduai-na in Moses kiniamkhiatna leh lungduai-na sangin lian zaw hi. Bang bang hiam cihleh Jesuh in eite Honpa hi. Moses ahihleh a mipihte honkhia dingin amah leh amah a kipiakhia mipa hi (Pai. 32:32); ama sihna in bangmah tangtunna nei lo hi; bang hang hiam cihleh amah zong mawhnei mi khat hi-in, ama mawhna a pua ding Honpa a kisam hi. Moses leh ama nunzia panin nuntakpih ding thu manpha tampi om hi taleh, amah in eite a hong honkhia thei kei hi.\nEite adingin palaai, eite ading hong thuumsak ding hi bek lo-in i dinmunah a hong om ding Honpa i kisam hi. Mi khat adingin mawhthuumsakna in thupi hi. I mawhna a pua, singlamteh tungah kikhai-na hong thuak, i mawhna thaman a pia Pa bek mah in thukham kalhna panin hong suaktasak thei bek a, Amah bek mah in diktanna hong pia thei hi. Tua hangin eite ading Khrih sepna khempeuh in Ama sihna leh sihna pan a thawhkikna lo-in a mawkna hi ding hi, cih Amah mah in hong lak hi.\n“Bang hang hiam cihleh ka Hakkol Nuam Hi”\nHih munah Matthew in Judaism siksanin hakkol gentehna-in zangin thukham tawh kisai mite theihkhialh thu hong hilhpha hi. Greek tawh kigelhnate-ah “nuam” “baih” cihte in (Matthew 11:30) “ hoih” ‘ deihhuai” “kizang thei” “ithuai” cih a khiatna nei hi. Mi tampi in Pasian thukham pen vangik bangin ngaihsun uh a, tuni tuhun tawh kituak nawn lo hi, ci-in ngaihsun uh hi. Koi bangin thukham deihhuai-na leh thukham hong Piapa itna nei ding i hiam?\nNu le pate in tate in lampai a kisincil, kal khat a suan kipat tung uh i phawk kha thei ding hi. Khat vei kalsuan khitteh a nihvei-na kalsuan dingin hanciamin, tua panin kal thumna cih bangin tawmtawm leh damdamin kalsuan kisin uh hi. Tua bangin naupang in lampai a kisinna-ah tuk zel hi mah taleh thokikin pai kisin zel hi. Khat veivei ciangin a tukna hangin liamna ngah hi; nasa-in a kap hun uh zong om hi. Ahi zongin naupang in suakta takin a tukna pan thoto-in lampai kisinkik hi. Lampai a kisinna-ah tukin, thoto, pai kisin tuk taleh thoto-in lampai kisin ahih manin a tawpna-ah limtak lampai thei hi. Tua bangin limtakin lam a pai theih ciangin lungdam kipakin, “nunu, papa kei lampai thei ta” ci-in kisial mahmah ding hi. Jesuh tawh lampaikhopna- ah zong olno takin lampai-na hi tawntung lo hi; ahi zongin Amah tawh lampaikhawm tawntung ding hoih a, tua bangin nuntakna in a deihhuai nuntakna hi. I tuk kha zel mah hi; mawhna sung i kia kha zel mah hi; ahi zongin i tukna, i kiatna mun pan dingto, thoto-in i mainawt thei hi.\nPaul in, “Khrih in eite hong khahkhiat khitna hangin mi suaktate hi khinta ihih manin tua suahtakna thu-ah kipin om unla, sila va suakkik nawn kei un,” ci hi (Galatians 5:1) A khiatna in bang hi ding hiam? Koi bangin Khrih in hong suakta-sak hiam? Eite puak ding Jesuh gen hakkol leh Paul in hong vauhilhkholh sila hakkol in bang kilamdang hiam?\nPaul in sila hihna a genna-ah Pasian thukham – Thukham Sawmte zuihna hi lo hi, cih i thei hi. Ama hong thupiak mangin upna tawh eite a hong hotkhiatna in muanhuai hi; thukham zuihna tawh hi lo-in Khrih dikna in a hong tuam ciangin eite in tawldamna taktak leh suahtakna taktak i nei hi.\nBang hangin Pasian thukham palsatna sangin i nuntakna in tawldamna ngah zaw i hiam?\n“Ka Van Zaang hi”\nMatt. 11:30 sungah Jesuh in vangik pua tawh a thugentehna-ah “Ka hakkol nuamin ka van zaang hi.” Moses in Israelte in Egypt panin paikhia-in Tuipi kantan khin uh a, a sungpa Jethro tawh kimu thei-in lungdam mahmah hi. Pai. 18:13–22 sim in. Hih munah mi khat in a puak vangik puakpih cih thu na mu thei hiam?\nPai. 18:13 ah, Israelte in amau sunga buai-nate tungah thukhenna nei dingin Moses kiangah hong pai uh a, amah in zingsang a kipan nitak dong khawl hun ngah man lo hi. Hih bangin Moses in sun tawntung nasep buai-in om Jethro in amuh ciangin a nasepzia khat khel dingin a makpa gen hi. Tua hileh amah in thu nengnengte tawh a hun beisak lo-in buai-na liante a zo thei ding hi. Tua bangin Jethro hilhna thu Moses in zong mangthei pah ahih manin a nasepzia tampi kilamdangsak hi.\nJesuh in ama vangik in zang hi, ci-in a gen ciangin, eite in Ama tungah kinga dingin hong sapna ahi hi; Amah in a tawpna-ah Vangik Puapa hi. Moses mah bangin eite in i vanpuakte midangte kidawnsak ding kisam hi. 1 Corinthians 12:12–26 sungah Paul in Khrih pumpi thugentehna a pulaak thu in khat le khat van kipuakpih ding hong hilh hi. Bangbang vangik hi taleh a kipuakpih ciat ding ihi hi. Vangik khat peuhpeuh i puak zawh nadingin i pumpi in khut, khe, liangko, satak sagap leh tha le ngal kisam hi.\nGalatians 6:2 sim in. Koi bangin khat le khat van kipuakpihna in Khrih thukham kicinsakna dingin hong huh hiam?\nGalatia 6 sunga thupiangte in Paul gen thute i tel nadingin hong huh thei ding hi. Galatians 6:1, Paul in i sanggam khat in zia-etna sungah puk hileh eite in lungneem takin amah a phongto kik ding ihi hi, ci-in hong hilh hi. Jesuh in lungduai ahihna hong hilh hi (Matt. 11:29). Vangik puakpih cih ciangin mawhna sung a puk mi khat in Pasian hehpihna amuh nadingin huh cihna hi. Tua banah gentheih hamsatna a thuak mi khat vahuhna zong kihel hi. Greek lai tawh kigelhna-ah “vangik” cih kammal in “suangtum” ahih keileh “a gik mahmah” cih khiatna nei hi. Mimal khat ciat in vangik puak i nei hi. Tua hi-in khat le khat vanpuak kihuh ding a hong hilh hi. Tua bangi vangik kipuakpihna in Pasian hong sawl hi-in, lungneem tak leh hehpihna lungsim tawh kihuh kipanpih dingin hong deih hi.\nMidang khat van na puakpihna hangin hamsatna gimna na thuak hunte ngaihsun in. Banghangin tua in manpha hiam? Tu-in kua vangik puak pih ding na hiam?\nNgaihsutbeh Ding: “Khristian nunna in a sanna lam a kahto ahih manin, nasep haksa-in, hamsatna, zia-etna na tuah ciang, zia-etna sungah na om ciang, na thuakna hangin lungduai zo nawn lo-in na om ciangin Khrih hakkol a pua hi lo-in na tungah ukna nei midang khat hakkol pua na hi hi.” Ellen G. White, Child Guidance, p. 267.\n“Tatsat lo-in vilin thungetna, hanciamna, itna tawh sepna kisam hi. Hih bangin na kalsuan theih nadingin upna tawh Pasian vangliatna in tha hong guan ding hi. Eima tha tawh bang mah i sem zo kei hi; mihing tha tawh Pasian mai pha ngah nading om lo hi. Ei le ei kimuanna, nasep hoihnate muantakcing lo hi. Mawhna khialhna ma tawh Khrih zuanin i pai ciangin Ama itna sungah tawldamna i ngah ding hi. Kithahna thuak Honpa dikna muangin Amah muangin a zuan khempeuhte Pasian in a sang hi. Ama sung panin itna hong phul khia ding hi. Si le sa nopsakna hi lo-in, buai-na kihel lo muanna tawh a kidim ding hi. Vangik khempeuh in zaang hi; banghang hiam cihleh Khrih hakkol in puaknuam hi. Sem dingin a hong kisawl nate in a hamsa hi lo hi; kipiakkhiatna in nopsakna tawh kidim hi. I mai-a lampi in khuamial tawh a kibat hangin Dikna Nitang panin hong taangkhia khuavak i pai-na lampi a hong taan hi. Khrih pai-na lampi in khuavak ahih man bangin eite pai-na lampi in khuavak lampi hi ding hi.” Ellen G. White, Faith and Works, pp. 38, 39.\n1. A tawpna-ah Khrih tungah ki-ap a Amah tawh lampai khawm na hihna na phawk hiam? Bang hangin Ama tungah pumpiak na hiam, cih thu na lawmte hawmsawn in.\n2. Jesuh thungetna Matthew 11:25–27 limtak ngaihsun inla, hehpihna i ngah theihna thu na lawmte tawh kikum in. Banghangin Pasian in mipil micimte tungah Ama hong hotkhiatna thu hilh lo-in naungekte tungah pulaak hi ding hiam?\n3. Mi khat in a vangik puak Jesuh kiang paipihin Ama sungah tawldamna a ngah nadingin bangci huh thei ding na hiam?\n4. Lungneem leh kiniamkhat cih thu ngaihsun in. Kiphatsakna in siatna hiam? Lungkia-in amah leh amah kimuanglah den mi khat adingin mi manpha khat ahihna a kiphawk ding kisam hi lo hiam? Koi bangin singlamteh in “ kiniamkhiatna leh lungduai-na pulaakin, Jesuh kiniamkhiatna leh a lungneemna na tel thei hiam? Singlamteh tungtawnin bang hangin kiniamkhiatin lungduai-in i om ding kisam hiam?


url: =I nuntakna pen, Pasian in ani anai hong ciangtan mah hiam? - Zomi Adventist Innkuan\nA nuntak tan ding kisehkhol (determined)a, a nuntak kha phazah ding kiciangtan khin hi. Nangmah in na ciangtan khin a, kikheel thei nawnlo hi. (Job 14: 5).\nLaisiangtho mundang I sim ciangin, Mihingte nuntak tan ding pen, kum sawmsagih bang hi a, cidam le-ung kum sawmgiat bang hi thei hi (Late 90: 10)na ci hi.\nA hi zongin, mihingte nuntakna I et tak ciangin hih kum 70 leh 80 kikaal, bek hi lo in, kum 70 kipha zolo in a si tampi a ki om mah bangin, kum 80 khengval in a nungta zo mi tampi mah na om zel hi.\nI nuntak tan ding Pasian in sehkhol a hih lel mawk leh…\nI Cidam theihna dingin, an hoih nono, zatui, zaha neknek sese kul ding hiam?\nDamloh teh, bang hangin Zato zuan in, va kilak sese kul ding ahi hiam?\nZoto paina, Zatui leina hanga a bei I sum te pammaih lel lo ding a hiam?\nDamna dingin, I thungetsak nate a mawkna suak lel mawk lo ding hiam? cih dotna te hong om hi.\nPasian in I natna te tawh a si dingin hong ciangtan, hong sehkhol hi mawk leh…Pasian in maipha a piak deuh a om hi dinga, deidanna anei Pasian zong hi ding hi. Bang hang hiam cih leh…\nAIDS natna hangin a si tampi a om mah bangin, a damkik tampi ki om hi.\nCovid hangin a si i om mah bangin, a damkik tampi ki om hi.\nTua hi a, Sih theih natna hangin, kimkhat te damkikna ngahin, kimkhat te sihpih mawk a hih manin, Pasian in mihingte tungah aangvan tuam, maipha piak tuam anei hong suak mawk ding hi.\nLaisiangtho sungah bel”Ahi zongin thu ngaihsun thei-a kinei note khempeuh in ka thugenna hong ngai un. Pasian a giloin gamta ngei ding a, Vanglianpa in a manloin sem ngei ding ahi hiam? (Job. 34: 10)na ci hi.\nSee also Adventist Relations with Other Churches\nTua hi a, hi bangin natna I thuak khak ciangin, Pasian in a hi ci mah dingin hong ciangtan khin ahih manin, ut bangbangin om ning ki ci thei tuan lo hi. Pasian in a khansih dingin zong hong deihtuak hetlo lai hi.\nLate 116: 15: Ama mi siangthote a sih ciangin Topa in na sa mahmah hi.\nThuhilhsia 7: 17: Gilo lua, hau lua kei in. Bang hangin khan’sih laizang ding na hi hiam?\nEzekiel 18: 32: Kuama sih ding ka deih kei hi. Tua ahih manin na mawh gamtatna uh khawlin nungta un, Topa Pasian in ci hi.\nTua hi a, i cidam theihna ding leh, i khansau theihna dingin, Pasian deihna tawh kituak in gamtatna te zuihna, Mipil te hong thuhilh te, Siavuan te hong gente bangin, I hih theih zahin I kikhoi I kikep ding akul ahi hi. Eima kikep siamna tawh I nuntakna ki khan thei lua hi a ci nuam zong i hi hi. Bang hang hiam cih leh,\nPaul in Timothy kiangah, Na gilsung natna leh na nat mun zelzelna hangin tui bek zang nawnloin leenggahzu tawmtawm na zang in, (ITim. 5: 23) na ci hi.\nThungetna tawh Hezekiah kumpi kum 15 kikhan hi. (2 Kumpite 20: 1-6)\nJames in, A cina na om uh leh pawlpi upate sam un. Amaute in thu hong ngetsakin Topa min tawh sathau hong zut ding uh hi. (James 5: 14)na ci hi. Mihning lam panin, hih theih zahin i kikhoina tawh apian vet nawnkei leh bel, Pasian deihna i cih theih ding hong hi pan hi.\nTua a hih manin, a manpha mahmah I nuntakna Pasian hong piak pen, I pilna, I siamna, I theih zahzah , I hih theih zahzah tawh bawl in, khoi in, I kep ding’ pen, Topa deihna hi zaw in ka um hi. Tua hi a, i theihloh man leh, i kidop zawhloh manin, Pasian’ sehkholhna a tun ma in, a nana peuh, a sisi peuh, a ki tam zaw tam maw, ka ci thei zel hi.\nSee also Gul Thu\nTua hi a, Ciangtan (Determined) tawh kisai in, Commentary sungah I et ciangin, Na khempeuh a thei I biak Pasian in, I sihni I sih hun bel thei mahmah hi. A hi zongin hih (Determined) cih tawh kisai in, a deihna taktakin, Mihingte pen, mawhna hangin si limlim ding’ (sih taktak ding ki ciangtan ahihna)hi zaw hi. Bang hang hiam cih leh mawhna in thaman hong piak pen sihna ahi hi.(Rom. 6: 23).\nMuhna Khat tawh Thukhen kei in\nAdventist Theological Society : "Adventist Standards & Lifestyle"\nTags: Articles, Nangpi\nPrev post Sabbath Tawlngakna\nNext post A Tamzaw Lunggulh


url: =Barack Obama tangthutom ~ Hau Za Cin :: ZOMI DAILY\nBarack Obama tangthutom ~ Hau Za Cin\nposted on 20 September 2009 at 9:43 am Lomkholna: Article, Hauzacin\nBarack Obama tangthutom\nZing ciang November 4, 2008 in US President 44na ding kitel dinga, Barack Obama cing ding maw, John McCain cing ding cih kitel nailo hi. Obama a cin leh leitung thupiang lak ah African-American minam US President a suak masa pen hi ding hi. Tua manin tu kum kitelna pen “ciamteh tham thupiang (historical events)” a cihte lak ah kihel hi.\nAfrica pan hong pai mikang zi nei mivom tapa khat USA ah US President dingin kitel cing cih hong himawk leh a lamdangpi khat hi ding a, “US ah ahi theilo omlo hi” (the country of possibilities) a cih uh a tangtungsak khat hi ding hi. “American Dream” a cih uh a taksuakna gam hi takpi zong kici thei ding hi. [American Dream: Na hih nop peuhpeuh, na hanciam zawh a, kuhkal taka na hih teitei leh na sawmna ciangciang na tun theihna gam hi. Hi banga mimal khat hanciamna tawh i sawmna tantan tun theihna hih leitung buppi ah America bek om hi…. a cih nopna uh hi].\nZomi khat adingin “Zomi Dream” masa pen America tun ding hithei kha dinga, tua gam i tun zawh ciang “American Dream” ah kilut suak pah in, i ut pen, i deih pen, i lunggulh pen, i lunglut pen, i hih ut pen, i hanciam nop pen cih bangte suakta takin kidelh kihih theita ding hi. US a tungsa Zomi te American Dream bang ahi tam…. tua bel kidong kei ni (mikang dan).\nKa nu leh ka pa kum 2 ka phak in kikhen uh a, kei pen tagah hi mawk ing cih lungsim tawh kineu ngaihsut hetlo hi ding cih kitel hi. Ka pa pen mivom hi a, ka nu minampihte in sila in a zat ngeite hi, tua manin kei pen sila suan hi ing, sila banga ka om ding hi, sila lungsim ka puak ding hi ciin kineubawl lo hi. Ka nu in pasal nei kik ahih manin kei pen ka nu ta masa khat lel ka hi a ka nu leh pa in kei hong it taktak ding uh hi ciin kithanem sak lo hi ding hi. USA pen na sawm a, na hanciam a, na kuhkal zawh a, na sep na zon ngap nak leh na sawm tantan na tun theihna gam hi cih lungsim hangsan leh suakta tak tawh tha kipia hizaw dingin ka um hi. Tua mah a Presidential Campaign sungin a gen tam mahmah khat hi a, tua hang mah in sangnaupang peuhmah in etteh pah uh hi. Tua manin khangnote lungsim zo a, a hanciam nuamte tha pia in, a kuhkal nuamte lametna khuavak mu sak hi. Mi a suak nuam, mi a ban nuam, gual a ban nuam khangno, nungkik sawm vetvet lo a mi (ambitious) in Barack Obama nuntakna panin tha la uh a, ettehhuai sa bek hilo in etteh uh a, Hero in nei uh hi. Tua banga etteh tak mi zong hi takpi ahih manin thupi kasa hi.\nBang hanga etteh tak khangno khat suak hiam? Amah leh amah a kigensa bangin a tangvalno tung laiin zu leh zatep khawng na ciamkha ngei taleh ‘hihte hoihlo hi’ ci a a lungsim kikhel hanciamna thak tawh ‘kei mithupi ding hi veng e, kei mi lawhcing ding khat hi venge..’ ci a hanciamna thak tawh kuhkal taka kal hong suan kik ciangin tuni tan hong tung himawk hi. Great change! Nu leh pa kician makaihna nuai ah khangkhia lo hi maithei, a pi leh pu kepna khawng bek tawh zong hih tan tung khollo kha ding; ahih hang, ama hanciamna hang bekbek tawh leitung mihing a khan gual lakah mi minthang leh mite zahtak penpen khat hong suak mawk hi.\nHarvard Law School pan Law tawh degree a ngah bek hilo hi. Tua sang ah a kah zawh kumkhat a cin ciangin a laisiam man leh a pil man bekbek in tua sangpan kihawmkhia laibu Harvard Law Review ah Editor sem dingin kitel pah a, a kum 2na ciang President sem dingin kitel a, a nuai ah editor 70 nasep makaihta hi. Makai, mipil i cihte a tuaci sa a piang hilo a, a hanciamte hi takpi hi. Zomi Paunak ah, “a pilsa a piang kuamah omlo” na ci uh hi.\nZomi sung pan zong Obama zaha hanciam om inteh, ama tunna ciang a tung om nailo kha thei ding hi. Ahi zongin amah banga hanciam leh kuhkal a lawm leh gual mai ah maizumlo, gual tungtuang bel om peuhmah ding hi. “Tagah khuasuak kua mahin dem zolo” ciin khangluite in paunak na nei uh hi. Haksatna kuam pan a hanciam teitei mi khat hong pusuak ciangin kuamah demzawh ding hilo hi cihna hi. Mi banga nu leh pa anglum pan khangkhia na hihlohna, sum leh pai kicing zat ding na neih lohna, sang hoih kah zolo na hihna, hong huh hong khoi ding takpi na muh zawh lohna pan hanciama na pusuakna mualvum pan na khuadak ciang na khe nuai ah mi tampi hong dakto ding uh hi. Tua pen hanciamna gah hi a, khum in lim a, mikim in ciamkha lo leuleu hi. Tua lak ah nang na kihel hiam? Nang na hi kha hiam?\nHaina leh mawlna khukpi sungah a kibual hun lai un Zomite in bel tua banga mi lawhcing, hanciamna hang tawh gual demzote langbawl in haza uh a, nengniam nuam in minsia sak nuam uh hi. Langpan in ko uh a. Kei sang pilzaw thei ding maw, kei sang hau zaw thei ding maw; a suah a khanna koi lai hiam, a inn a lo bangcia hiam cih bangin kam dimdim in pau in hang buabua thei uh hi. Zogam Thak America ah tua bang haina khempeuh omlo a, Zomi khempeuh amau hanciamna ciat hahkat in kuhkal uh a, ni khat ni ciang a gah kilawmtak i mu dinga, ki ciamkha ding hi. Tua pen laphuaksiamte’n, “Zogam hong pal ding” a cih uh hoh himai lo ding hiam!\nMihing pen i hoihna kizong leng hoihna kinei ciat hi. Hanciamna ki en leng kihanciam ciat hi. Tua banga hanciam tampi lak pan tu laitaka leitungbup in a min a gen ziahziah uh, a mitsuan, a et gige uh leh US President 44na hi thei mai dinga a lamet uh Mr. Barack Obama ahi hi. Amah zaha hanciam leh kuhkal tampi Zomite’n i kisam hi. Nang na ut hiam?\nPrevious: Individualism i pom pak diam? ~ Hau Za Cin\nNext: Zolai Pupi Dr. Gin En Cin\nThe Asham ~ Dim Lun Zam


url: =Covid-19 le Ka ngaihsutna ~ Dr. Ngul Khan Pau :: ZOMI DAILY\nposted on 25 April 2020 at 1:47 pm Lomkholna: Article, Biakna, Ngulkhanpau\n1. Leitung galpi nihna (World War II) tawh a kibangin leitung bup a buaisak hih pulnatna ahi hi. Gam khangto penpente le a niam mahmahte zong a kibangin kithuak ciat hi. A hau penpen le a zawng penpente zong hih natna in khen nei lo hi. I thuak ciat ahih hangin gam le kumpi ukzia tawh kisai-in kikhah kolzaw le a kikhakcip kibang khin lo hi. Ka zakna khatah Lamka lamte bang zingtung nai 3:00 pawlin mehteh mehgah zuak le lei dingin tho khin uh hi. Ciamnuihna in, “Corona virus thawhma in tho peuh leng lauh ding om kei,” a ci zong om hih tuak hi. Natna in zong ihmut hun nei dingin kingaihsun hi leh kilawm hi. Tua bangin natna ihmu bek hi loin bei hun ding i ngahlah peuhmah hi.\n2. Gilkial luat manin a si a om mah bangin lungkham manin a si zong om hi. Thomas Schaefer German Finance Ministerpa zong hih pulnatna hong bei zawh ciangin German gam le European Union sung sum haksatna hong om ding mu kholh ahih manin amah le amah meileng (train) kigawi lumsak hi. Tua mah bangin lungkhamna hangin amah le amah kithat tampi hong om hi. Ko omna Guwahati khuapi ah, pasal khat ama innluahna sungah a sisa in kimu hi. Natna nei a si hi loin gilkial lua-a si hi, ci-in kigen hi. Hotel ansaite khempeuh hong kikhak leh annkhing kipaihna-a nek ding a zong uite nangawn zong gilkialin zawmcip uh hi.\n3. Hih natna hangin a si mite mulkimhuai mahmah hi. Bang hang hiam cih leh hih natna ngah cih a kitheih-a kipanin a sih dong innkuanpihte’n kem kha nawn loin a sih dong a kem doctor le nurse-te bek muh in nei uh a, a sih ciangin zong kuamah in vui thei loin zato (medical) lamte’n vui uh hi. Sihna tuak ciatciat dingin hih natna tawh sihna tuakte lungzuang khuangai lua ding cih kithei hi. Cancer natna khawng i lauh mahmah hangin a natna kilawh theih hi lo ahih manin a sih dong innkuanpihte’n kem thei, hanmual dongah kha thei uh hi.\n4. Hih natna hong kipat zawh innkuan sung kilemna, kizopna, ki-itna hong om mah bangin leitung bup ah pa tampite innah hong om uh ciangin a zi le tate buaisakin khut kha cih hong tam mahmah hi. France gamah papi tampite’n zu dawnin inn a om zi le tate adingin lauhna le lungkhamna tun uh hi. COVID 19 panin natna ngahte kep nading zato inn a kibawl uh mah bangin papi zi le tate buaisakte kep nading inn zong buaipih in kigen hi. South Africa ah lockdown om zawh ni 10 sungin innkuan buai 90,000 om kici hi. Dr. Khaizakham in, “Inn (building) lam ding i hahkat mahmah uh a, a sung om i tate i lam kei uh hi,” a ci hong phawksak hi.\n5. Hih natna tawh kisai kamsanna (prophesy) a ngah le dam nading a pulak Mikang kamsangte’ cih bangin a piang vet lo natna hi-in kiciamteh hi. “Paisan Pawi (Passover) ciangin bei ding hi,” “Ni hong sa mahmah ding a, hih natna lungno khempeuh kangtum ding hi,” “Nang COVID 19 kong that zo hi, America gam nusia ta in,” cih bang thungahna tawh pulakna hong tam mahmah hi. Kamsang khatpa bangin, “Hih natna ka lau kei hi, kei Jesu in hong tuam zo hi. A natte lawng leng zong kei bangmah hong cih zo lo ding hi. Kei sungah vangliatna om a, amaute lawng leng dam ding hi,” ci hi. Hihte maan kei a ci ihi kei a, amau gen bangin hong piang lo ahihna pulak ihi zaw hi.\n6. Pasian nasemte zong tuhun sungin ki-apna, Pasian buanna le naihna-in i neih ding kisam mahmah kasa hi. Khasung nuntakna taktak pen i innsunga i ompih innkuanpihte’n hong muh ding ahi hi. Pulpit khamiitna (pulpit spirituality) tawh a nungta, mite’ muhna bekah khasung nungta ihih khak ding hong dahhuai mahmah ding hi. Tua ciangin i program neih khempeuh kikhek lamdang a, a tamzaw zang thei lo dingin i om uh hi. Hih banga hunzat nadingte kiphiat a hong om ciangin ka ngaihsutna ah Topa it takpi ka hiam ahih kei leh ama nasep itzaw cih hong om hi. “Ama nasepna ah nuamsa semsem ing,” cih la i sak ciangin Topa’ tawh kikholhna nuam i neihna panin hong kipan ahih ding deihhuai hi. Cialpi, camp le khanlawhna vaite nop i sak mahmah bangin mimalin Pasian tawh kikholh nuam i sak mahmah ding thupi hi.\n7. Hih pulnatna hangin leitung bup hong kikhumcipna hangin i gamsung luituite hong siangtuam mahmah a, i dik huihte zong hong siang a, gamsa le vasate zong mun hong ngah tuam uh hi. Aksi a mu ngei lo khuapite’n aksi tang mu thei uh a, gamsate zong khuapi kim le kiang khawngah hong gamta thei uh hi. Ka apartment uh tawh kinai mahmah ah Dighalipukhri (tuicinna bual) kilometer khat a lian khat om a, hih kikhakcip sungin vatawt nam kimu ngei lo 300 khawngin hih bualtui hong zuan uh hi. 1950 lai khawngin hih vatawtte gamtatna ahih hangin leitung khantohna hangin vasate mun kipia nawn lo hi. London khuapi ah sakhi a honin lut in innkiim le kiang khawng ah gamta i muh ciangin lungnophuai kasa hi. Gamsate, vasate tawh a nungta khawm dingin Topa’n hong bawl ihi uh a, tuate kemcing dingin zong vaipuakna i nei hi.\n8. Hih kikhumcip hun metbawlin zat theih hi. Pilgrim’s Progress (Khristian Vangam Paina) John Bunyan in kum 12 sung Bedford prison (thong) sungah a kikhum hun sunga a gelh hi. Mangmuhna laibu (Revelation) nungzui John in Patmos tuikulh ah amah bekin a om sungin a gelh hi. Kumpi David zong kumpi Saul khut panin a suahtak nadingin Adullam Cave kici ah a om sungin Late 34, 57 le 142 na gelh hi. Tuiphum John zong gamdai ah a hun tamzaw na om a, “Pasian’ aw” zakna-in na nei hi. William Shakespeare zong England gamah 1606 kiim pawlin pulnatna omna hangin amah innsungah kikhumcip a, tua hun sungin tangthu minthang Macbeth, Anthony and Cleopatra, le King Lear na gelh hi. South Africa ki-ukzia hong kikhek nadingin Nelson Mandela kum 27 sung Robben Island thong sungah na om hi. 2010 October kha in ama omna room ka va en uh hi. Tua room neukha sung panin ama tunga khut khialte le gimna piate khempeuh maisak sa -in hong paikhia hi. Quarantine (kikhumcip) tawh kisai Lai Siangtho sungah na om kawikawi hi (Paikhiatna 12:22; Siampi 13:1-5; Isaiah 26:20; Luke 17:12).\n9. Corona virus hong tunma le hong tunzawh i leitung kibang nawn lo ding hi. Sum le pai zeekzia le khol ding kisapzia zong hong phawksak ka sa hi. Inn lianpipi i lakte a lei zo dingin Topa tung mahah i nget tangtang kei leh inn nei zo nawn lo i om khak ding lauhhuai hi. Mite pen kum 1 kum 2 zong lockdown leh sum le pai tawh buai lo ding a om hangin gamhau pen a nasemte zong kha khat, kha nih nasep khawl leng tampi a buai ding kisuakpah hi. India mite sumkhol sumzeek siama kigen hi. Bank ah sum tampipi a neih uh hangin a hau lo bangin om thei uh hi. Mi kimkhat a neih nai loh uh zong kisialhpih om uh hi. US gammi a tamzawte’n khol sangin neih nai loh zat (credit) uang mahmah ahih manin company buai, cinatna tawh buai cih bang om leh credit pia zo nawn lo hong tam mahmah ding hi. Deih le kisap khensiam thei leng pilna nei kihi ding hi.\n10. Kikhop theih lai-in kihawm kha lo, kikhop theih nawn loh ciangin kikhop ding\nawlmawh bilbel cih bang om thei hi. Dr. Khaizakham in, “Kikhop theih hun hong tun ciangin hoih takin ka kikhawm tading hi, na cih leh hih quarantine meetpih na hi ding hi,” ci hi. Kikhop theih kik ciangin i kikhop tuan kei leh bangmah meetpih lo kihi ding hi. Hih natna hangin misi New York ah hong kiam deuh cih hong kipulak tawh kituakin governor Andrew Cuomo in, “A nambat hong kiam deuh pen eite nasepna hang hi. Pasian in hong sepsakna hang hi lo hi. Upna hang zong hi tuan lo hi,” ci hi. Mihingte’n i hih theih bangbang i sep laitakin Pasian in hong huh hong seppih kei leh a mawkna hi. Pasian huh ding kisam loin kingaihsutna pen kiamsukna lampi zotna hi.\nTopa hong lam tohtoh mi hi dingin thupha hong pia hen, ama khut kham ngei lo hi. (Late 127:1, Isaiah 40:28) Rev. Dr. J.M. Ngul Khan Pau\nPrevious: Melbourne pan hongnusia Pastor Gin Do Dal (Hatlang) tangthu\nNext: US Oklahoma pan Lia Niang Sian Sung (Naulak) in hongnusia


url: =Nupa ki muanmawhna thu ~ Job Cinpi :: ZOMI DAILY\nposted on 16 August 2018 at 9:39 am Lomkholna: Innkuan, JobCinpi, News\nNupa kaal sungah kimuanmawhna a om ciangin tua nupa kaal sung pen nop lam sangin noploh lam manawh zaw den hi. Na zi na muanmawh man, na pasal na muanmawh manin na nupa kaal sung a nuam zaw dingin na um kha hiam?\nCihnopna ah mi pawlkhat in a zi ahi a, a pasal ahi zongin muangmawhin encik den leh kisuang den ding uh a, tua kisuanna un amah a it sak semsem amah a lungkimsak zaw semsem ding bangin a ngaihsun kha mi pawlkhat om uh hi. Tua pen numei in zong ngaihsun thei a, pasal in zong ngaihsun thei hi. Tua bang lungsim om leh bang ci cih ding?\nNa zi ahi a na pasal tungah ahi zongin muanmawhna lungsim na neih a kipan nang le nang na kisittel ding kisam hi. Muangmawh cih pen thutak hi nai lo a, upmawh thu hi cih pen a muangmawhte lam pan ngaihsut ding kisam hi. Bang hang hiam cih leh muanmawhna pen upmawh thu pan kipan masa den hi.\nTua ahih manin hih ka muanmawhna pen upmawh hi phot a thu kician le mitmuh taktak om lo hi cih pen a muangmawhte lam pan phawk den ding thupi mahmah hi. Tua bang hi kei leh upmawhna lian semsem leh ipmawh pen a taktakin kisang kha thei hi. Tua bang muanmawhna lungsim tawh na zi ahi a na pasal ahi zongin na etcik ciangin na muanmawh lam hong kithei ding hi.\nTua hi leh muanmawh a thuakte lam pan kei hong kimuangmawh hi ta a, cih lungsim nei ding uh a, a om dan ding uh nuam sa loin a hek a tat uh hong kilamdang pian pah ding hi. Tua bangin a hek a tat uh kildang ahih manin na lungsim sungah ka upmawh mah hi, ka etcik lam hong theih ciang a hek a tat kilamdang mah ci-in na mu kha lai ding hi. Tua pen lungsim hong lut ciangin khialna lianpi hong piang toto thei hi. Mi pawlkhat in upmawh thu pen theihna sa kha uh hi.\nTua bangin nupa kaal sungah khat zawzaw in muanmawhna lungsim hong naih ciangin muanmawh a thuakte lam pan na mahmah hi. Hihlohna kimuanmawh pen a thuak hak mahmah thu khat ahi hi. Tua manin tu a na muanmawh pen na it mahmah na zi , na pasal hi cih na phak den ding kisam hi. Muanmawh a thuakte in a hihlohnapi khat uh a kimawhsak ciangin ngaihsut loh ding thu peuh ngaihsun kha thei uh hi.\nKa hihloh lam tak nong theih gigesa hi. Nong neuseknop manin hih bang thu a mu khia hi teh, kei tawh na kigawm noploh man hi lel ding hi. Nong it nong ngaihna kiamta hi ding hi. A dang khat zong nuam a kei hong nawnkhin na hi hi, ci-in ama thutanna tungah kisuanna om lo lua mahmah ahih manin a lungsim ut thu khat ngaihsun kha thei ding uh hi. Tua in nupa kikhen ding baihsak mahmah hi.\nTua ahih manin nupa kaal sungah kimuanmawhna khatpeuh a om ciangin kipum muanmawh khak loh ding kisam hi. Zite ahi a pasalte ahi zongin khat le khat kimuanmawhna om thei hi. A tam zaw pen itna hangin kimuangmawh khial thei ahih manin kidop huai mahmah hi. (Siapi P Moe Nin Laibu sung pan thu tomlak) Lungdam, Job Cinpi (Zomi Laisim Nuamte)\nPrevious: A (10) veina ZOSIAM Gospel leh Medical Trip vai tangkona\nNext: Vondeih Kep Ding – 149 (Dimno’ Pa)


url: =Zomi Innkuan Fort Worth pan Dr. Dokham hong nusiat dahna pulakna\nK'ong it Zomi khempeuh tungah,\nIh makaipi a hi Sia Dokham-in, lamet lohpi’ hong nusiat ih zak vat ciang’ a kuamahpeuh in,”Nuu…Topa” ci-in aw saupi tawh khat leh khat ki-en diemdiam in ih mitte in khiatna neitak tawh “bang cihmawk ding” cih lung patauhna leh dahna kigawmkhawm in ih om tek hi. Hih, ih tenna leitung banghiam khat tawh ahong kideng/ahong kilok gawp bang-in, Zomi khempeuh in “na” ii sa -aa, ih thuaklah tek hi.\nSia Dokham pen ei, Zomite bek hilo-in, leitung minambup tawh a kithuahsiam “mi Ciim leh mi Liim” mahmah khat hi-aa, tu-a bang ih zakciang’ dah in ih cih nading ih thei nawn kei hi.\nZomite ii Pa hi-aa, adiak in ko, ZomiInnkuan USA te’ pa hiphadiak ahih man-in, local Zomi Innkuan kipawlna khempeuh in na zong ka sa phadiak uh hi. Vaidang khat peuhpeuh hi leh Zomi Innkuan kipawlnate leh kei ii personal vai mahmah ah zong Sia Dokham in hong hehnem den hi-aa, tun, hong hehnem ding pa’ in sim leitungah om nawn lo-in, ahong nei pa ih Pa Pasian ang hong zuatsan ta hi.\nLunglen’ khuangaihna thu gengen ni ci le’ng bei thei ke’n teh…\nTua ahih man-in, a lungleeng a khuangai a hi a innkuanpihte ahi zong-in, u le nau sanggam beh le phung , pawlpi leh Zomi khempeuh tawh a kibang-in, Sia Pa’n a hong it mahmah Zomi Innkuan Fort Worth te’n, hih pan in dahna ka hong pulaak uh hi.\nZomi Innkuan Fort Worth tang in,\nPa Thang Tul Mung


url: =Bang hangin Zu ngawl ding kahiam? ~ T. Sawm Lian :: ZOMI DAILY\nBang hangin Zu ngawl ding kahiam? ~ T. Sawm Lian\nposted on 12 January 2017 at 3:00 am Lomkholna: Article, Sawmlian\nLeitung a bei maloh a bei ngei lo ding, a sunga om nate lakah zu zong kihel kha ding hi. Kumpite leh kipawlna tuamtuamte in nak takpi-in a kham uh hangin bei ngei lo ding hi, cih ka um hi. Tua ahih manin, a omden ding hi mawk ahih manin keimah mahmah ka kikhel kei leh hoih lo ding hi, ciin ngaihsutna thak ka nei a, zu ka ngawl nading a hang bangzah hiam ka mukhia hi.\n1. Zu hanga samsiatna\nLai Siangtho sungah, Noah in zu a nekna hangin a zahmawh na dongin sel zo lo a, tua banga guaktanga a lupna pen a tapate laka khatin mu masa hi. Tua a muhna hangin a pa in ‘samsia’ hi. Nu leh pate samsiatna pen tate adingin a sia pen kammal hi a, tua ahih manin Noah bangin bangmah thei lo ding zah dongin zu kham-in, keima omdan a hoihloh manin ka tate ka samsiat khak ding lau ka hih manin zu ka dawn nawn kei ding hi.\n2. Khristian ka hihna hangin\nKhristian khat ka hih manin, ka upna a bulpi ahi Lai Siangtho sungah zu dawnna tawh kisai tampi kigelhte lakah, zu dawndawn pen a hoihna a kigelh mu nai lo ka hih manin ka ngawl ding hi. Zu dawn a hoihlohna tampi lak panin – Zu in hong kitawngsak a, zu khamna pen haina hi (Pau. 20:1), mi a puksak nek le dawnte panin kidawm ding (Rom 14:21), zu nek a hatte’ kiphatsakna kumpi lukhu pen khenuaiah kituancil ding (Isai. 28:3), zu mun delhin a tutkho, zu dawn a hatte in gimna ngah hen (Isai. 5:11, 22&23) ci mawk hi. Zu khamte tawh zong kikhol lo dingin thu hong pia a, bang hang hiam cih leh tuate zawng ding uh a, a ne beka nitumte in puansia belk silh zo ding uh hi (Pau. 23 : 20 & 21) ci-in gen hi. Tua banah, Sun khuavak sunga om mite bangin a kilawmin gamta ding leh gualnopna leh zukhamna, mawhna leh thangtatna, kitotna leh kihazatnate-in hun beisak lo dingin Sawltak Paul in hong vaikhak hi (Rom. 13:13).\n3. Pasian deihna hi\nZu ka dawn a, zu ka kham ciangin ka pumpi ki-ukzo loin ka om a, numei-pasal thantatna, huaihamna, gitlohna lungsim nei thei zel ka hih manin tua pen ‘kei hong bawlpa’ deihna hi lo hi, cih kician takin ka thei hi. Lai Siangtho sungah zong, khuapi khat ukzawhna sangin pumpi ki-ukzawhna hoihzaw hi (Pau. 16:32) ci ahih manin, keimah ka ki-ukzawhloh nadingin hih zu pen ka dawn nawnloh kei adingin hoih hi.\n4. Mi thupite in zu dawn lo\nMi thupi leh lawhcing hi-a ka theihte lakah zu dawn a, zu kham luailuai mu ngei lo ka hih manin zu dawnna hangin mi picing leh zattak kisuak ngei lo ding hi cih ka um hi. Pasian mizat thupite leh gam le nam adinga na thupi a semte’ tangthu ka simte lakah, zu dawndawn ka thei kei hi. Ahi zongin, mi thupi ding leh a lawhcing ding tampi, zu dawnna hanga mi zattak lo a suak pen laibu a sim zong kul loin ka mit tawh tampi ka mu a, “zu dawn kei leh aw” ci-in ka pahtak mahmah ding mi tampi zu in a buaisak ka mu hi.\n5. Ka pumpi ka it hi\nLai Siangtho in, nangmah na ki-it bangin na vengte na it in, hong ci a, midangte ka itna pen keima pumpi ka itna panin kipan ding ahih manin singtung kah ding a lek panin kumsuk sawm loin, a bul pan ka kahtoh kisam hi. Pasian in hoih sa mahmah-a a bawl ka pumpi sungah Amah ka zahtakloh nading leh, Amah ka phawkloh nadinga zu ka thunthun pen a kilawm het lo ahi hi. Tua banah, midangte tungah pumpi itna leh, pumpi a siasak thei nate zang lo dinga ka hilh theih nadingin zu ka ngawl pen kei adingin kisam hi.\n6. Hong maizumsak hi\nZu ka dawn ciangin lam pai hoih thei loin, mite maiah gen ding leh genloh ding zong ka khentel thei nawn kei hi. Ka lungsim a om khempeuh khatvei… eh… nihvei… oh… thumvei bang ka gen kikkik a, ka kianga omte theihnop zah val ka gen zel hi. Tua bek tham loin, lam pai zong ka siam nawn kei gawp a, tang taka pai ding cih thadah, lamsak lamkhangah ka lengkhia thei hi. Khatveivei lam geia tui lampi ah kia-in, tho zo nawn loin tua munah nuamsakna hang hi het loin ka giak a, khatveivei silh ding kician a omlohna leh zun hing lakah palikte in hong khumcip uh hi. Tua ahih manin tua banga hong maizumsak leh, zu ka dawnloh a zong a gentheih mahmah kei adingin, ka gentheihna hong behlapsak zu pen ka dawn nawn kei ding hi.\n7. A mawkna in sum beisak hi\nA lamdang het lo, ka zu dawnpih a tamzawte in keimah bangin zu a dawn uh ciangin a sum uh itna meel thei lo hi. Nei lopi in zong hangsan mahmahin, sum muhna kician zong nei lopi’n a ba-in zu kidawn ziahziah ngam hi. Tua bang ‘hansanna’ pen leitung nuntakna suangah a kisam lo penpente laka khat ahi hi. Tua manin tate sang fee ding, laibu man ding, uniform man ding banah, innkuan kisap tuamtuam lei nading sum ka nei ngei kei uh hi. Mi kiangah sum leitawi ngen a ka pai uh ciangin zong ka piakkik nading uh a ngaihsut uh ciangin, leitawi sangin huhna dana hong piakvet a utna thu uh hong gen zel uh a, ko (leitawi) dingin sum nei ngei lo uh hi. Huhna piak cih zong a kamsiam uh hi lel hi. Tua bangin keima nuntakna hangin ka it ka innkuanpihte zong midangte adingin hehpih zong hehpih taakloh ahihna uh thei ta ka hih manin zu ka dawn nawn kei ding hi.\n8. Midangte adingin haksatna\nZu ka dawn ciangin, khuasunga om numei naupangte adingin mi manpha ka hi ngei kei hi. Zukham a mawtaw ka hawl ciangin ka tai hat leh hatloh zong theician meel loin mawk tai gawp ka hih manin tamveipi haksatna ka tuak a, kei bek zong hi loin ka mawtaw tunga hong tuangte in zong haksatna lianpi tuak zel uh hi. Zu ka dawnna hangin ka innkuan sung uah thu hoih a piansak lam ka thei ngei kei a, zu ka kham ciangin keimah, ka innkuanpite, ka vengte leh ka khua adingin mi gina lo khat ka hih manin zu pen ka ngawl ding hi.\n9. Hong etteh kha uh leh\nSawltak Paul in, ‘Keima nuntak bangin nungta un’ a cih bangin midangte kiangah ci kei mah leng, ka zu dawn hong etteh om kha leh, tuate nuntakzia pen hoih ka sa ding hiam? cih ka ngaihsun a, hoih sa lo ding ka hih manin zu ka dawnloh pen kisam ka sa hi.\nKa tu ka tate in ka zu nek bangin ne-in, ka kham cianga ka omdan bangin innkuan hong buaisak leh ka lungdam het kei ding hi. Ka tate tungah thuman leh thu hoih ka hilh theih nadingin amau etteh theih dingin ka nuntak kisam a, zu a dawn uh hoih sa lo a ka hilh theih nadingin keimah mahmah in zu ka dawnloh kisam hi.\nA bei ngei lo ding zu, siatna bulpi a piangsak, a kiduh mahmah, a hoih het lo khat pen, tam mahmah napi’n ka dawnloh a manphatna lian ka sa a, ka kim ka kiangah tampi om zihziah napi a tuate a zang lo ngam dinga hangsanna leh pumpi ki-ukzawhna pen thupi sa ka hih manin, zu tam mahmahna munah zong zu ka ngawl ta ding hi. Bangci hiamin, zu zang siamin, kei adingin a hoihzaw a tun ding ahih leh ka dawn ding a, tu ciang ka nuntakna-ah zu hanga phattuamna ka ngahna leh, zu dawnna hanga mi thupi a suak mu nai lo dih ka hih manin ka dawn nawn kei ding hi. ‘Zu kham lo-a zong zawn le hai kawmkalah, zawn le hai behlap nadingin zu dawn nawn buang lo e maw!’\nDaihna Cabin || 11.7.2013\nPrevious: Christian Hymn te’ tangthu: Lungmuanna Thupha\nNext: Afghanistan gamsung aom Kandahar ah Bomb puak, UAE Diplomats 5 si ~ TK Lian


url: =Voksa baknih le naupang khat :: ZOMI DAILY\nposted on 8 November 2019 at 10:00 pm Lomkholna: Article\nKawlgam khuata mizawng veng khat a om Biakinn khatah mihau khatin naupangte kaikhawmin an vakna khat va nei hi. Naupangte zong an lim, meh lim nekha ding lawptakin hong kigual ngeingai uh hi.\nAnteh kan, be meh le voksa bakpi nihta ciat kuang sungah thuksa in hawmsakin a nekkhop zaizai uh anvakte innkuan in en in, lungkim mahmah uh hi. Tua leh, ankuang sungah voksa om lo-in, bemeh le buh bek a lukunsa in a ne naupang khat mukha citciat uh hi.\nAnhawmte kiangah hih nupang voksa pia kha lo na hi uh hiam? ci-in a dot uh leh anhawmte in a kibangin naupangte a piakkim lam uh gen hi. Anvakpa lunghimawh ahih manin, naupang pa gei-ah pai-in hopih ding a sawm leh, naupanh pa lukhu tawi sung pan voksa bak nih akitun muhsak hi.\nNaupang pa zong khitui luang kawmin anvakpa hong hopih a, “ko ka inn vuah sameh nezo ngeilo, ka Nu in voksa duh mahmah ing cih gen zelzel ahih ciang, ka Nu ading puaknuam ka hih manin kei nektang voksa a selsim hing” ci-in gen hi. A piang takpi thu khat ahi hi.\nEite in, zing-an i nek ciangin ka NulePa in zing-an bang a ne uh tam cih i phawkkha hiam? Sun-an i nek laitakin ka NulePa in bang khawng a na ne uh diam? Nitak-an i nek laitakin ee ka NulePa te in cidamin a duh uh a ne zo ding uh hiam? cihte ngaihsun huai kasa hi.\nNikten puansilh hoih nono i lei hunin, ka NulePate in a puanluite mah uh a na silhsilh lai uh diam? I duh khatpeuh i nekpakpak hunin ka NulePate in bang a duh uh diam maw cih i ngaihsutsak khangei hiam? Khasum i san simin ka NulePate in zat ding sum a kitasam uh diam maw? cih ngaihsutsak ding hi hnag.\nMihing pianzia pen ei leh ei bekmah a kikhual nuam kihi in, zileta, pasalte bek kiphawk kha tawntung zaw hi. NulePate ahih leh kimangngilh kha thei zel mawk hi. I deihsakna ahih leh Phawk Huaite i phawkkhak ding cih thu ahi hi. Hih Thute Manpha Sa Lua Ni Teh\nPrevious: Tukum 2019 Khuado Pawi, Yangon ah kilimbawl mahmah napi\nNext: Topa’ hong laptop ding na ut leh ~ GS Pau\nTuzawh Kum 100 Ciang ~ Hau Za Cin\nUSA, Kentucky pan Pi Dim Za Niang (Darkhai, Gualnam) in hongnusia


url: =Hong nungtasak kik in ~ Dr. Ngul Khan Pau :: ZOMI DAILY\nposted on 13 August 2019 at 10:54 pm Lomkholna: Article, Biakna, Ngulkhanpau\nTutung in “Hong nungtasak kik in” cih Late 85:6 i bulphuh hi. “Nungtasak kik” cih ciang in khatvei nungta khin cihna lam kawk leh ki lawm hi. “A KIK” A kihel naak leh khatveina hilo cihna hi. Laisiangtho sungah nuntak kikna tawh kisai i gen ciangin ei’ gam hi-in ko gam hita leh tuhun in Pasian’ hehpihna tawh khanlawhna tungin Laisiangtho sunga thuciamna om mah bangin a lang a langah buaina om mah ta leh a lang a lang mahah Pasian’ nasepna lamdangtak om hi.\nLaisiangtho sungah “Ni nunung ni ciangin Topa in ong veh ding a guah masa tawh guah nunung tawh zong hong veh ding hi. Kha guah thupha tuah tawh hong veh in i tanu i tapate in zong Pasian thu hangin muhtheihna, muhkholhna cihte nei ding uh hi,” cih kamciamna om khin zo hi.\nTua ahihman in nuntak kikna tawh kisai-in Jacob nuntakna sau lo khat genleng ka ut hi. Jacob nuntakna pen Pian 32 mateng khempeuh en leng nopsakna sangin dahna haksatna lam vive hizaw tham hi. Jacob pen a nu in a it mahmah, a u Esau sangin a deihsak zawk, mipa hi. A u tan ding teng sut sakna tawh inn pan taikhia mang hi.\nA pu kiangah va om a, tua hun sungin a nu in zong nasihsan khin ta hi. Inn a tunkik ciang in thupha takpitak tawh inn tung hina pi a nu om nawn lo hi. Jacob nuntakna en leng bangmah lo tawh khual gamlapi ah khualzin dingin paikhia hi. Bethel a kicihna mun hong tun taktak cianga, a thungetna pen nak thupi mah mah hi. PIAN 28:20-22 Na ah:\nPasian in kei tawh hong omkhop a, hih ka paina lampi ah kei hong kem a, nek ding an leh silh ding puan hong piak a, lungnuam takin ka pa inn ah ka ciahkik leh Topa in keima Pasian hi ding a, khuam a ka phuh hih suang in Pasian’ inn hi ding hi. Nang mah in nong piak khempeuh sawm a khat nang tungah kong pia kik ding hi, ci hi.\n“Leh” cih kamciam a om ciangin hihnop khat nei hi, cih ki lang hi. A ngimna leh atupna Pasian kiangah kokhol hi.Bangmah lo tawh paikhia hi. Bangmah nei lo in paikhia hi. A upa in thah dingin zong ahih manin a galtai taktak a hi hi. Galtai lampi ah Topa aw ci-in sawmah khat piak ding dongin kamciamna nei thei mawk hi. Tua hun laitakin sawmah khat zong nai se lo hi. Ahi zongin Jacob in Pasian tung a lungdamna hangin pia ding in kiciamkhol sehkhol khin hi.\nTua bangin a pu kiangah om in, zi leh ta hong nei hi. Hong ciah kikna lampi ah sihtheih ding namtampi tawh ki pelh hi. Hih Pian 32 ah Jacob leh Pasian kituak lo,ki buanlo hi peuhmah leh a lian 33 na ah a upa tawh a ki maituahna-ah Jacob suakta ken teh, ki ci hi. Jacob in a u hehna, thangpaihna, sinsona, thahsawmna pan a suahtak theih nadingin a zi atate leh aneih ganhing khempeuh ahi zongin amah nawngkaisak thei ding na khempeuh luigal lamah koih khin a, Amah bek mun khat ah giak hi. Tua amah guak a om khin khianna munah Pasian in veh hi.\nUte naute nuntak kikna ngah theih nangin mipi tawh lasak khop, thunget khopna, kikhop khawmna cihte nuam mah mah hi.Ahi zongin Pasian sunga nuntakna taktak neihtheih nangin nangmah guak Pasian tawh ki kholhna, nangmah guakin Pasian awnem ngaihna, cihte na neihh kei a hih leh na kha nuntakna pen zungkha zo tuan lo ding hi. Bang hang hiam cih leh mipi tawh kikhop khawm na ah mipi hu in nang hong zap laitengin na thahat bek ding a mipi hu in hong zap nawnloh ciangin na kiasuk pah lian ding hi.\nLa khawng nuamtak a i sak khawm ciangin bel mihing lungdam thei dah thei i hih bangin nuam kisa mahmah takpi hi. Lungdam bawl khawnga la i sak ziahziah pawl bel a sa i ngak man a lungdam i hi hiam? A la zong nuam a sa takpi mah i hiam? Cih theih hak mah mah hi. Mipi lak a la i sak khop ciangin lungdamna ki hawm tuah, ki pia tuah i hihman in lungdam na om takpi mah a hi hi. A hi zongin zungkhakna, Pasian sunga nuntak na taktak i cih pen amah guak a Pasian hopih thei, Pasian tawh kilawmta thei, Topa tawh gam simtham munkhat ah a ki khawlkhawm thei te a hih kul hi.\nTua bangin Pasian maivil in i kikholh khawm theih mateng Pasian zahtakna taktak leh a lim a mel puak theihna nei lo ding hi. Laisiangtho i et ciangin Pasian’ mizatte zingsang thobaih in lol se se uh hi. Laisiangtho sungah Abraham zing thobaih a, Topa’ maiah ding hi, “ci hi.Joshua 3 na sungah “Joshua zingtung tho pah a,” ci leu leu hi. Late 5 sungah David in “Zingtunga kong ki ko na nong ngai ding hi” ci hi. Pasian’ mizat i cihte pen zingtung mite buaisakma in tho a, Pasian a sam, a hopih, thudong mite na hi citciat uh hi.\nKa mangngilh theih hetloh thupi kasak mahmah khat in Guwahati ka om zawh zingsang nai 4 ta in Muslimte in a biakinn panun amau pasian Allah sapna aw mike tawh gingsak den uh hi. Tua mike leh Mission compound kimaingat ahih manin zingsang simin kiza den hi. Nai 4 teh Muslim te siampupa in amau biakinn tungpanin mike tawh pasian dang omlo hi. Muslim te’ Allah pasian biading a a ki pia mite aw Allah in tuni-in note a bia dingin hong sam hi” Ci-in tangko den hi.\nHihthu kazak ciangin ka lungsim sungah,” Aw Pasian taktak a theilo nangawn in zingsang thobaih in hi ci bang in phalpi zing hita leh guahzu tuuk sung hita leh kiko ngap den uh ahih leh ei Pasian hing a nei ka hi, Pasian nungta abia ka hi a ci ten bang ding a sam zo lo mawki a hi hiam?” cih ka lungsim sungah hong nak om lua mahmah hi. Pasian na ki kholhpih mun hiam? Hun na zatkhawm hun uh a tam hiam? Na hunzat khawm uh a tamnak leh na nuntakna ama deihna na thei tel ding hi. I zite tawh i kiho tam peuhpeuh leh i thu paihi. I thu luangkhawm thei hi.\nGentehna mawk in “I kiteen zawh phet in ei ki teeng khin i hih teh ki ho sese nawn kei ni maw, kici-in ta khat i neih khit ciang in zong ki ho nai kei lai leng ki teeng suak lo maithei ding hi hang”. I ki ho ho nangawn, i kigen khopkhop nangawn i thu kikalh thei lai ta zen cileeng, Pasian tawh ki ho ngei kei leng ama deihna i theizo ngei kei ding hi. I kiho a tam semsem ciangin ama deihna kithei semsem pan hi. Kiho tawm peuh leh ei deihna bek hong pai pah hi. Ei deihna in sau hong tunlo hi.\nLaphuakpa khat in,” Keima deihna tawh ka nuntak lai-in dahna hi a, Topa deihna ama cihna bangin Pasian tungah ka kipiak ciang ka nuntakna pen thupha luanna nuntakna hi” a cih bangin tuni-in i nuntakna pen eima deihna en nop i sak khop na ciang bek tawh nuntakna pan in nuntak kikna ngah theih na ding in Pasian tawh tukhawm, ki khawlkhawm, holim khawm in Laisiangtho simna, Thunget ki-apna, nuntakna mahmah ki piakna, cihte seploh theihloh ahi hi.Nuntak kikna leh khanlawhna cih pen Pasian kiangpan hong pai hi. Khanlawhna a om naknak leh Pasian kiang pan ahihi. Khanlawhna i gen ciangin i ngaihsutna ki bang kim lo hi.\nA hi zongin hih lai a khanlawhna Jacob khanlawhna pen amah bangmah lo mikhempa, a pu nangawn tawh ki thu tuak lo a, a pu thawhsawm pa, …..vantung mi in khaam kei leh zong a pu nangawn in that mai kha ding hi. Mi banglo ahih kei leh thupha piaktaak mahmah lo khat pen Pasian in ki tuahpih ahih manin a nuntakna hing kik hi, ki khek hi, thak suak hi. Anuntakna khanglo thakin nungta kik takpi hi. Jacob nuntakna pen zattheih ding hong suak kik hi.\nTua pen Pasian tungpan a ngah a hi hi.Laisiangtho sunga om khanlawhna tuamtuamte lakah khat enleng: Nehemiah 8 sunga om khanlawhna thupi mahmah khat om hi. Thuciam lui sunga khanlawhna thupi pen dinga ki ngaihsun hi. Hih khanlawhna tawh kisai in a thupi mahmah pen Ezra siampipa in mipi kikhawm te maiah Pasian thubu tawi-in simkhia dingin a, Laibu hong phen ciangin mipite ding a mipiten tua Pasian thubu kisimpen ngai uh hi, ci hi. Pasian thu ngaiin Ezra leh siampite in tua Laisiangtho pen zingtung panin hong sim uh a, hong simsim in mite theih nadingin a khiatna hong gen uh hi.\nTua a genzawh ciangin bang piang hiam cih leh, Mite nasiatak in kap uh hi. Nasa uh ahihmanin Pasian mai-ah kisikna thupitak om hi. Bang hang a hihlai ah khanlawhna piang hiam cihleh Pasian aw, Pasian kammal a ngaih a zakna pan vua piang a hi hi. Laisiangtho pan a piang hih khanlawhna peuhpeuh pen Pasian kiang pan, Pasian thu pan piang hi. A genpa tungpan piang lo hi. Ken khanlawhna kem lo hing. Kem hi leng kei hong pai lo in laito panin hong khak lel ding hing. Tua bang hi thei hi leh koimah pai lo in zum sungah tut hithiat kul ding hi. Hong samte kiangah no a ding hi zah ci-in Pawlpi liat leh neu tawh kizui-in kikhawl ziauziau lel ding hi. Khanlawhna pen kei tawh kisai lo in Pasian kiangpan bek in hong pai hi.\nEzra haksatna khat ah Pasian kammal a sim laitak in a miten Hebia pau thei nawnlo uh hi.Babylon gamah sal kum 70 bang tang uh a hih manin pau mangngilh khin ta mai uh hi. Tua manin Ezra leh siampite in a sim khit ciangin a khiatna gen kik hilhcian kik uh hi. Tua bangin a gencianuh ciang in mipite lungtang thal a sut bangin nasa uh a, Kapp uh hi. Khanlawhna diktaktak pen Pasian kiang pan hi-in ama kammal pan hong piang hi. Ama kammal in nuntakna hong ki khelsak hi. Migilote migina hong suaksak, zu-ngol veite zu duhlo hong suaksak, mawhnei mite mi siangtho hong suak sak hi. Topa kiangpan khanlawhna hong pai a, Ama kammal bekbek in hong kikhelsak thei hi.\nJacob a khanlawh na dingin Pasian in kibuan pih hi. Kilai uh hi. Ki boxing uh hi. Ki buan tak tak mah uh hi. Jacob pen kibuan a hat mahmahleh a siam mahmah khat zong ki kha ding hi. A pian tunga kipan a tuhsawm den ahih manin a pian a ki pan ki buan a sawm denkhat hi. Pasian tawh kibuan in Pasian inlel, Jacob in zo ci hi. Laisiangtho sung ah “Pasian in lel dingin a ki muh ciang…… ci mawk hi,” Pasian hat hetlo a hi tam, Pasian lawmlawm…. Van leh lei a bawlpa, Jacob nangawn a bawlpa in Jacob lel lawm lawm ai tam, cih huai hi. Nang deihna leh Pasian deihna a ki buan ciangin kua in na zo zaw uh hiam?Nang deihna in zo zaw maw? Pasian deihna in zo zaw?\nNang leltak in zong tuni ciang dong ama thu na man nop loh gige, Pasian in nang hong lel gige ahi hi. Jacob in Pasian zongin ” Nang mah beelsek pa kei tungman bang” i cih ngam nawnloh ciang in Pasian a zo mah i hi hi. En i zawh mawk ciang in “Pasian in Jacob tua mun ah thupha a pia hi” a cihna munah Pasian in eite thupha hong pia thei lo mawk hi. Banghang hiam cihleh Pasian zo mawk, a man hong lel mawk ahih man hi. I nuntakna sungah tamveipi eima deihna lunggulhna in hong kai-in i hihna i nuntakna pen manpha mahmah dinga Topo’n hong bawl hinapi, Zattheih loh ki suak zel mawk hi.Man tawm mahmah mawk hi hang.\nEi i kiphal nak leh Pasian in i gamah cialpi a bawl siam ding, Laisiangtho hilh siam ding hong pia lai ding hi. Kha khualzinnate ah ka gentheih zelzel khat pen kei pen B.A ka zawh in bi-inn nuai mah pan ka hi a, B.D zo in kong ciah ciangin zong bi-inn nuai mah ka tung hi. Khuata mahmah pan a khangkhia ka hi hi. Kumpi’na khat peuhpeuh sem hi leng Manipur gamsung koi lai ka tung tam? Motor Cycle khat bel Pasian in lem a sak leh ki nei mai thei hi. Ka sau phak penpen leh phaipi zum ciang khawng hiding hi.\nTua ciang ka tun pen sau tung kisa mahmah ding hing.Mihing ngaihsutna in a bat khak loh ka nu ka paten zong a lam khiat zawhloh ding sumlehpai i zat khiatsa, Pasian in gam hi tanta hong bansak a, gam hizah ta hong zin kawikawisak banah hehpihna tampi hong muhsak pen hampha kisa mahmah mai ing. Sumh kisa hethet lo hing. Pasian thumang leng ki sumh het lo hi, cih pen ka gen den khat ahi hi. Nidang tan 4 ka sim kum in Tangnuam Middle Hight School en ding pen ki lungdam mah mah hi.Phaipi mu ding bang zingsangtamveipi ki khanglo a, Zun bang suak pahpah a, a suak ci leng lah pai lo, innsung tum leeng lah suakkik zel cih bangtawh an bang nih vei thumvei kine man zawzen hi.\nKhat vei ne Motor gingza khawlkik phot cih bang tawh ne buang ne lo buang bang den keei mawk hi hang. Tangnuam bawhlung tual ah Bus in hong ngak ding cih pen kinak lawp mahmah hi. Ngaihsutna ah Phaipi bang limlangh khawng a ki phah dingin kingaihsun hi. Kinaklawp lua mahmah in ki munuam lua mahmah hi. Kei bang zingsang an ne in tua zawh ciang kalawmte a ki thawi nai hiam? ci-in ka ettoh leh ki thawi nai lo uh a hihman in kilehkikin khatvei an ne leu leu hing. Ei sum ei paai i hih zawh zah pen tua bang ciang khawng bek a hi hi.\nPasian in hih ciangbek a mu ding atung dingin hong bawl hilohi. Ei kiphal peuh leng a sangzaw semsem a tung dinga ki lamto zo ding a hong bawl himawk lo i hiam?I kiphalloh man hi leltak hi. CBA gamsung bek a sem ding in Topa’n hong bawl hi tuan lo hi.India gamsungah Pasian’ nasep nang a tam dan gen zawh hilo hi. Mailamah a kong lianzaw hong hon’nsak lai ding hi.Hi banga Pasian thu i gentheih nadingin ei’ maiah thungkuah khat kuah a, a khe uh tawh pai kawikawi in Pasian thu a gen Pastor pawlkhat na om hi. Tuate i zantak mahmah hi.\nTuhunin Pasian’na nasiatak in i septheih nadingin laisiam laisinte a ding in zong ki cingmahmah, kha thu ah zong ki cing mahmah ta hi. I luahsuk ziahziah theih dingin Pasian in tu laitakin kong hong hon’ hi. Tua ahih ciangin ken Assam gam khawngah ka cih inah, no na kipiak ngam naknak uh leh ka ci den hi. Kei Israel gamah na pai ing. Ka nu ka paten zong hong nuntakpih lai-in thei uh hi leh um kei phial un teh. Mizoram ka nite khua ah Israel gam ka paina thu gen in ka holimpih leh pawlkhat in um thei mahmah lo uh hi. Pai taktak ken teh Jerusalem cih khawng vantung gam hilo maw, bangci banga va paito a hong ciahkik thei hi ding hiam, ci uh hi.\nPai ken teh, a ci pawl leh pai in teh, a cipawl namnih pha in amau leh amau zong ki sellawh liang phial uh hi.Banghang hita leh i leitung nuntakna na en le uh cin, Pasian in na ki buanna vuah hong zawh a, ama geelna(Programe) sungah na kidiah naknak leh hamphatna a tamzia gen zawh lo hi.Laibu khat ka simna-ah Red India te khat in muvanlai tui va la hi. Akpi tawh opkhawm sakin hong keuhta a, aknote tawh tua muvanlai no zong kizui kawikawi hi.\nTangtel khawng leikha khawng zongin ki zui uh hi. Kha 6 zawh ciang tua muvanlai no pen a pi cia mah phata hi. Ni khat ni teh tua muvanlai no pen in vantung lam a ettoh leh vandum kilkel mu a, huihlak a leng muvanlaite zong mu hi. Akno khat kiangah “ka tung ka et leh vandum kilkel ka mu a, huihlakah zong vasa lian mahmah leng hi, ci hi.\nAkno in “si….Laulo na hiam? Hua huihlak a leng a ham ngeungeu pen vasate kumpipa hi. Vasa khempeuhte kumpi hi. Tun zong na kikep kei leh na theihloh kalin aman hong zuan sukin nek dingin hong la man thei hi.”Tua ahihman in tua bangte peuhmah na muh ciang ki kem in” ci hi. Tua ciangin muvanlai no in” Aw ahi mah ve maw, amah pen vasate kumpi hi a, eipen akno bek hi ve hang maw,” ci hi. Tua muvanlaino pen a dam sung in pi 6 tungsiah khatvei zong lengto ngei lo hi, ci hi. Akpi zong a sanglen pen ciang pi 6 tan bek leng hi. Tua munvanlai pen a nu len hattan bek in lengin aksih in si hi, ci hi. Tua laibu gelhpa in bang nuam hiam cih leh Pasian in sangpi a leng thei ding in hong bawl lai-in bang hang in tangtel leh leikha zong lailai mawk na hiam? ci hi.\nTangtel khawng zonga a niam lam bekbek khuat maimai ding hi masa lo hi. Ute naute tuni-in hih thu kong gen ciangin a gamlapi ah pai khia pah ding ka cihna hilo hi. Ei Pasian’ Programe adingin ki hong peuh leng hong lamto lel ding hi. Ki sumh mahmah lo ding hi, cihna hi. Na pu na pa khang a na theih ngeilohte uh hong theisak dinga na pu na pa khanga lamzawh ngeilohte uh hong lamsak zo lel ding hi.\nMihingte lam Babel tausang pen Pasian in phukpaihsak hi.Ahi zongin Pasian lam ahihnak leh kuamah in phuk zo ngei lo hi. Tuni-in kha khanlawhna diktak Pasian kiang pan hong pai hi. Kha khanlawhna hong tun ciangin Pasian tawh ki buan hi hang. Ei’ deihna leh Pasian’ deihna ki buan hi. Tua deihna nam nih ki buanna ah “Topa bang leh bang leh nang khut sungah kong ki pia hi” na cih nak leh nalawhcing pah ding hi.\nSalvation Army a phuankhia pa William Bott nikhat ni-in mikhat a kiangah pai hi. William aw, thuguk thuselsim khat nei ni teh” Bang hangin Pasian in nang hong zang thei hiam?na thusim hong gen in” ci hi. William in tua tangvalpa kiangah “ka thusim khat hong gen ning, nikhat ni-in William Bott pen si a, ama deihna teng khempeuh si khin hi. Jesuh deihna tawh amah ki pia hi” ci hi. Khanglamten zong hi thu ciing thei mahmah mawk uh hi.\nKhanglam pan a hong pai a om teh “Thusim khat nei niteh hong gen dih in, hong ci thei mawk uh hi. A tungin ken thei loin thuguk, thusim cih ciangin na khawng a ki-imsim khat a om ding in ngaihsun kha hing. Amau’ gen nopna ah; Nang bang na cih a leh Pasian in hong zang thei hiam? bang hiam khat na hih man a Pasian in hong zang thei hi, cih thu a kan na hi gige uh hi.\nUte naute , Pasian deihna cih pen lamdang mahmah mai hi. Pasian deihna mihing kam tawh gen zawh ding hilo hi. Dr. Ngak Lian ka phawk mahmah na khat ah, aman India kumpi in kum 5 a ding geelkholhna, ahihkei leh kum 7 ading geelkholhna cih khawng nei hi. Tua geelkholhna a nasem dingin mite kituh in deih zahzah kilut ciat hi. Ahi zongin Pasian in a tawntung a ding geelna nei hi. Tua a dingin lut peuhmah leng…. ci ngei hi.\nTua bang i cih ciangin hunbit in i vekpi in pangkhawmg ni, ka cihna hi pah lo hi. Pasian deihna pen i sangkahna mun, i kumpi zum kahna mun, i nasepna mun ciat ah Pasian deihna manga teci i pan a, I Bethel mun, i Peniel mun i suahsak ciat nak leh Topa’n tua mun teekteek mahah thupha hong pia ding hi. Na nuntakna pen khanlawhna Pasian tawh hong kipan ahih nak leh a tunga i gen banginah hong piang lel ding hi.\nSawltak paul in Galati 2:20 na sung ah ” Jesuh Khris tawh ki kilhcip, kilhkhop in ka om zo a, tu a ka nuntakna pen kei’a hi nawn kei, kei ama nuntak na tawh hong leipa’ aa ka hi ta” ci hi.sawltak Paul in nuntakna a hang theilua mahmah hi.Hih ka gen laitak a kaphawk thu khat in, tu nai a Laisiangtho siam khat i lai-at ka simna ah sawltak Paul cinatna, ama damlohna pen khutme kuaih a sim ngiat ngiat dign hi leh sim theih sitset 12 val tak tawh khual a zin kawi kawi hi” ci hi. Tua tham loin Dr.Luka in zui kawikawi kei leh sawltak Paul in Khristian galhang sihna a hi(Martyr)twh si manlo ding hi, ci hi. Martyr sih a tun hun ma in a nat na ten netum man in teh, ci uh hi. Dr. Luka hangin Martyr ciang a tung thei hi, ci uh hi. Hih pen a dik a kilawm mahmah kasak khat hi.\nUte naute sawltak Paul in, a nuntakna hatlo mahmah in a om lai, haksa mahmah in a om lai hunte nangawn in zong Jesuh’ aa ka hita, ci hi. Tuni-in nang zong Jesuh’ aa na hih nak leh na nuntakna manpha ding hi. Na nuntakna ahoih suak ding hi. Hamphat na nuntakna hipah hi.Ka khualzin na ah ka muh thu khat in, Talent siamna hoih mahmah nei napi a kizang thei hetlo tam mahmah ka mukha hi.\nKa mulkim mahmah khat pen America ah kum 6 sung Laisiangtho sin in, Ph.D zong Theology tawh a lakhin, ama leitung pilna zong M.Sc a sin khin zo khat pen a mau pawlpi sungah lai-at Secretary nangawn a ngah zolo khat va mukha mawk hing. A Pastor pa kiangah ciamnuihna kawmin ” hi ci banga laisiam pilna a nei a tei mahmah khat nei napi uh cin, bang dingin zang lo mawk nai vua” ka cih leh aman”a zat in zattheih loh hi” hong ci hi.\nBanghang a zattheih loh a hia, ka cih leh tulai lawpna kamin tamkham lo”ahihman in a zattheih loh hi” hong ci hi. Nitaak khat amau inn ah CBCNEI makaiteng anne dingin hong sam uh hi. Aman a zi na phin phin hihtuak hi. ka zakkik uh teh ” Nang kei theihloh kalin hih inn sung ah hua makaite anne dingin sam na hiam? Kei makai za zong ngah zolopa hong mu ding in bang hangin kei thulo in samna hiam?” cih khawng tawh a lawmnu na phinphin hih tuak hi.\nTua bek hilo in amau inn ka tun uh teh khut hong len(nohset) a tua zawh teh aman a tu note khat a kiangah koihin, zatep kawm, zu haikhat dawn kawmin a tuno tawh ki hoho uh hi. Kei hibang hing, kei zong maizum lo hing, a ci nuam hi leh ki lawm hi. Ei’ ma khom ciat in mi kisa mahmah ve hang aw……ka ci hi. Zattheihna pen pilman hilo, Laisiamna hang zong hilo, Degree ngah man bek zong hi lo hi.\nUte naute tuni-in Pasian zat i cih mite pen ama nuntakna ama’ deihna teng sisak a, Jesuh ading a ki piate, a ki piato zelte hi . Eima taksa deihna a ni ni, a hunhun in ” Nang a sikhin ta hiteh ci-in kaikhia kik a, Topa’ sungah a kipiate Topa’n zang hi”. Kha khanlawhna a tun hun ciang in amah bek in thei cih om loin mite in zong theihpih hamphatlawh, thupha ngahlawh uh hi. Hih ka gen teh ka phawk thuin Jacob kammal khat khat in ” Thupha nong piakkeileh hong khah kei ning” cih ahi hi. A khelpiguh zong ki lawi khinzo a, a khelang khat bek tawh nungta(apang) mipa hi ta hi.\nA kawng hiam khatah mancip vet hikha ding hi. Thupha nong piak kei leh hong khah kei ning, na ci ngei hiam? En bel khah kha pahpah hi ve hang. An khatvei tang(Ngawl) leng hong hoih deuh tam, ci pah in en pah lian lian zaw zen hi hang. Khatvei a ki muh gawn’nading a bawlte tawh ki bang sa ing. A thau mahmah mi pawlkhat a gawn’ nadingin sinna nei uh hi. A hilhnu in 50 vei hi cih ciat ni, ci-in amai vuah sinsak hi. Khat, nih, thum, ci to to in 30 vei ciang hong tungto uh hi. 50 vei hong tun ngawngaw takuh teh a gil uh a kiam tuam hiam, ci-in amauleh amau in en suk ciat pah uh hi.\nTua ci bang a zingsang khat a 50 vei kisin man a kiamsuk pah henhan ding hipah sam lo hi.Tua mah bangin an khat vei ngolhna khawng tawh piangthak pah tammaw, cih pen tom lua mahmah sam hi. Tua bang ziahziah a piang ding hi leh thu tom nget lua mahmah ding hiteh. Ta 5 nei-in an 5 vei ngawl le teh a vekpi un piangthak khin ding uh hi. Tua zawh teh ngawl nawn het lo ding na hih teh, ci-in Topa in kum 5 zawh teh khat khawng hong pia pan hi mai thei hi. Tua pen na ngolh tohtoh na ding a hi hi. Ei pawl bel thupha khawng hong pia leh kisathei lua pha ding i hih ciang a Topa in a khakna mek to to hi mai thei hi.\nSpurgeon in a genna ah “Topa buan i cihpen baihlo hi, mi na buan a, a hih leh na gim ding hi.Na khua-ul zong kai ding hi” ci hi. Topa Jesuh in Pasian deihna leh ama deihna Gethsemany huan sung ah a ki buansak ni-in si dektak in ka dah hi , ci hi. Pumpi pen gim hi, khual-ul kai bek loin sisan nangawn tawh ki hel hi.Pasian buak taktak a, a kizosakmite’n ” Topa aw tun bangbang hita leh nang deihna bang hita hen” ci ta uh hi. Ka behpa Sia Lam Cin Thang Laisiangtho sangkah dingin India gamah hong paito a, ” Topa aw ka sang luttheih na ding kei deihna hiphot hen la, tua zawh teh nang deihna bang hi hen!” ci hi.\nKawlgam pan a kah lian dinga hong hi in a Laisiangtho sang zong tung khin zo hinapi sang luttheih nang muzo lo in kilehkik ding hita hi. A nasepna teng zong pawlpi pan lah khawlkhin ta, a kik hi mawk leh a sum neih teng tawh zong hong kuan himawk ahih manin ngah kei in kileh kik leh sumh lua kha ding hi. Tua ahih manin Topa nang deihna bang hita hen a cih pen lau lua mahmah ahihman in, Topa aw sang luttheih bek kei deihna bang hita hen,” ci hi.\nNipikal nih sung luttheihna ngah zo loin thu ngengen a, sanginn maiah giak hi. Ama hong genna ah zan khat hih lai ah a kei a hai banga bang hih ka hiam? Mi’n hong deih hetlo a kei om tentan cihmawk pen Pasian in hong deihsak leh kihong in teh, hong deihsak kei leh zong phamawh kei, tun zong kapai tohtohna ah thugen toto lel ning, ka cih leh a zingsang teh sang lutnang muta ciai hong pai-in , ki cimawk hi” ci hi. Ei pen kihat lua mawk hi.\nA tung a pat in Topa ka muh leh pha, ka muh kei leh pha, nangma thuthu ci ziau leh bel musuk pah khamai thei ding hi. Ahih bang a muh ding pen kei’thu hi phot hen, tung lam a Pa thu hi nai kei hen, cih himawk hi. Ei zong i thulian thei mahmah mawk sam hi. Nungak tangval pawlkhatte bangin a zi a pasal ding uh a mau’ deih ahih khakloh ding lau in Pasian kiangah nupa kikal vai ding thunge ngam lophial uh hi.Topa ka pasal ding pen nang deih bangbang a cih ding uh pen a hoih hetlo khat a ngah kha ding kisa gige uh hi. Nang deih bangbang hong pia in ci leng a hoih hetlo, i teel hetloh khat hong pia kha zen zen leh, ci uh hi.\nUte naute na theih mahmah ding uh in nungak tangvalten amau deihna bangin teel a, a kapkap mi tam zaw hi. Pasian deihna teelna in haksatna omlo cihna hi zenzen lo hi. Pasian deihna i teel leh gimpih hun zong om ve ve ding hi. Jesuh in a Pa deihna a teel pen sihpih hi. Tuni-in Pasian deihna na teel manin nuampah henhan in teh, cihna hilo hi. Ahi zongin Topa deihna na teel peuhmah leh ama minthan nading a teel na hihmanin aman hong huh dinga haksa taleh nopna gualzawhna na ngah veve ding hi. Khangno te aw, Pasian lawmlawm in nang hong tuaci khelbawl dingin um na hiam?\nNang pen amah sangin a pilzaw na kisak khak man a nang thu naklut lua in kei teel mah hi hen la, tua ka cihcih pen tawh ki teng khinleng tua zawh teh aman ko nupa thupha hong pia leh cihbek a deih himawk hihang. Thupha pia ding bekin Pasian i deih leh thupha ngah taktak zolo ding hihang.Topa in Jacob a kilaina munah thupha pia pah hi. Jacob pen a zingciangin a khebaisa in pai pah hi. A bai ngeilopa, a zanni a bai nai lo pa, hong baita mawk a hih ciangin miten mu in Pasian in lawng hi, Cih pen ki tel lua mahmah hi. Ama adingin kitellua ahih ciang AW….. Jacob a pianpih hi het lo hi ven, bang thu a hitam maw….. Jacob pen Pasian in a lawn taktak manin a nuntakna ah khebaisa in paikhia hi.\nUte naute aw i nuntakna ah Pasian in hong lawn taktak a hong nuntak kiksak naknak leh miten hong thei ding hi. Miten hong muhpih ding uh hi. Miten amah pen Pasian’ kha teenna mi hi, hong ci ding uh hi. Assam Centenial ah June kha in thului(Article) khat ka gelh hi. Tua a kigelh article te lak ah bang om hiam? cih leh limsuaih siam mahmah Michael Angelos i leitungbup limsuaih siam kidemna a limsuaihna zia ki suaksak hi. Limsuaih siam cih ciangin suangtum khawng milim suaksak thei uh hi. Michael in a minthangpih mahmah tuni donga a minthangpih khat om hi. Tua a limsuaih pen David kici lim ahi hi. Suangtumlianpi khat gei a ki koih, a khua miten zong deihlo a, a zat nang uh zong a theihloh khat om hi.\nTua pen mizawng mahmah Michael in tua suangtum ki paaipen a bekbek in lakhia a, a lakkhiat zawh ciangin leitungbup a minthanlawh David lim suaksak hi. Tua hangin amah pen mi hau mah mah hong suaka, London a limsuaihna ah amah zong kidem ding in sam uh a, tua mun pan zong leutungbupah minthanna a hoih pen ngah hi.Michael pen a laivuanna vuah hibang in thu ki dong hi. Tua suangtumpi David lim in suai in, a mel a sa, a silh a teen khawng nazep lai-in haksa nasa hiam?ci uh hi. A dawnkikna hoih mahmah hi.Tua suangtum ki paai mi deih loh kamuh phet in ah David lim mu khinzo ing. A suangtum nu lo in David mu ing. A dang a kisam lo teng bek ka hahsianga ka paaikhia hi. ” Tua akisam loteng ka hahsiang khitteh David lim hong suak hi lel hi” ci hi.\nTuhun in zong nang zong a ki paaikhia suangtum leltak na hi a, Pasian in aman tam penpen hong suak nuam in, Khasiangtho in a kisam loteng hong sui sui hi.Na nuntakna ah nang hong et ciang in mantam hi teh. Nang hong et ciangin zattheih ding hi teh. Nang hong deih hi. Nang hong et ciangin zattheih David lim mu hi. Nang hong et ciangin Josef lim mu hi. Nang hong et ciangin Esther lim mu hi.\nPasian zattheih loh ding teng hong paaikhia a hong suihlaitak in ” Topa nang deihbang hita hen, kei a ding a kisam loteng lakhia in, Paaikhia in, kei na zattheih ding in hong seek in” ci leng nuntakna manpha suak ding hi hang.Tuni-in nang tua bang na cu nuam hia?Suangtum tunga a kisam loteng suangginalo tampi ten nang hong giksak hong melsiasak uh hi. Tua manin Topa kiangah, ” Topa hong suikhia in, hong hahsiang in, Nang deihna lim leh mel bang ka puak theih na ding in ka kiphal hi, ” Ci-in ki ap ciat ni.\nKhanlawhna Topa kiangpan hong pai hi. Ama thu hanga hong pai hi. Khat veivei ei deihna in Pasian deihna zomawk ahihman in thupha kingah thei lohi.Ahi zongin ama deihna zui peuh leng thupha ngahna mun suak pah hi. Topa in nang hong sui nuamhi. Nang hong zeem nuam hi. Nang hong et ciangin a manpha lim leh mel mu hi. Akisam loteng suikhia nuam hi. Tuni’n na kiphal hiam?\nTopa tuni-in hong suikhia in. Hih mun hong hahsiang in . Ka nuntakna hong langkhia sak in. Na vangliatna tawh hong tuam in. Lungdam ung Topa.\nTHUNGET KHAK NA\nTopa nangma lim leh mel ka sutlohna khempeuh uh, nang ma deihna ka dalna mun, nangma cih thute ka man zawhlohna munte uh nangman hong hahsiangthosakin la hong paihkhiatsak in. Ko nong et ciangin amanpha mahmah na muh pen mah hong kilangsak in. Nang adingin amanpha sem a, bel siangtho akizahtak nasepna a kizang ding beel ka suah theih nadingun hong hahsiangsak in. Kanuntak na uh tua thupha mah tawh hong tuam inla, nangma zat dingin tuni-in Jacob pen Peniel munah thupha napiak bangin komau’ Peniel ciat muhah thupha hong pia ta in. Nang tungah nong hehpihna sate hangin lungdamna ko in, hi teng khempeuh hong tan Jesuh Khris Minin kong thuum uh hi. Amen! Rev. Dr. Ngul Khan Pau\nPrevious: Mainawt teitei lel in ~ Dong Mung\nNext: Hillsong Worship makaipa, John Cooper in adawnna


url: =Vondeih Kep Ding – 35 (Pau Khan Kap) :: ZOMI DAILY\nposted on 26 July 2016 at 7:28 am Lomkholna: Article, Paukhankap\nNa pa in ka lawmte kiang ah ‘thonginn sungah ka koihnop mite’ ka gen leh hong thukimpih pawlkhat om in, pawl khat in bel uang hong sa uh hi. Midang cih thadah nang mahmah zong zi nei-in ta na neih ciang na tate i pau, i lai na theih sak kei peuhmah leh na pa in hong koihthong hethet lo ding hi’ng. Midangte in namdang numeite teenpih in ei pau, ei lai siamsak in pau sak a, a gelh sak laitak, e’n i sungpan in apiang i suan i khak te i lai, i pau theisak lo-in pau sak thei kei mawk leng abang ci mi himawk ding! Tua bang mite sih zaw leh hoih kasa lai hi. Hih bang mite in ka lungsim hong sukha mahmah ahih manin na pa in konggen sa ahih hangin hong gen kikkik kha hi ing.\n1970s kiim pawlin a suak zomite sung ah natna hoih lo a piangsak virus khat nalut hi. Zogam aom zomite sung bek hilo-in kawlzaang aom zomite sung ah zong tua virus lut ahih manin zomite omna khempeuh ah tua virus hangin natna lian mahmah khat piang in tuni dongin damsiang thei nai lo hi. Tuin tua natna avei mite zogam bek hilo, leitung mun tuamtuam aom zomite om na mun ah kitheh thang uh ahih man in a natna uh damdam in hong lawh toto ta-a,tu laitak zomite sung ah tua virus in hong ne tum gai dekdek ta hi.\nNa pa in zong ka omna mun pan, ka nasep kawmkawm mah in ka hih zawhzah hanciam in hih virus ka thah zawhna dingin ka hanciam hi. Library pai in hih virus tawh kisai laibu ka sim a, online panin zong hih virus pian zia latest research ka kan zawh zah in ka kan hi. Ahi zongin‘hih zatui tawh hoih hi,’ cih mu nai lo kahih manin ka dah mahmah hi.\nZogam ah tu laitak hih virus hangin nasia tak in natna piang a, US ah zong tuma kum(2) lai khawng tawh ka etkak ciangin tukum in a zahnih bangin khang kasa hi. Tu-a bang tain hong piang toto mawk leh tuzawh kum (10) sungin zomite beimang le hang kilawm sa ing.\nEi innkuan sungah hih virus hong lut lohna dingin nang tawh hanciam in pangkhawm leng ut ing. Tua khit ciangin i veng te, tua ciang i pawlpi leh i khua sungah cih bangin abanban in sem toto leng ci ing.\nP.S: Lai-ip sung ka guan ding ciangin ka khialhna khat peuh aom kha tam ci-in ka laigelhte kasim kik leh tua virus min kong gelh loh lam ka phawk kik hi. Na pa in hih virus min dingin, ‘Founder And President Virus’ ka na ci hi. Zomite sung ah hih‘Founder and President Virus’ in natna lianpi hong piansak laitak hi.\nPrevious: Zomi leh khuathak ~ Lian Za Tuang\nNext: Khangno le Media, Media le Nuntakna ~ Zam Thuam


url: =ZYA – Tedim nasepna pawlkhat (Aug 27) :: ZOMI DAILY\nposted on 28 August 2018 at 10:15 am Lomkholna: News, Zomi\n1. A beisa July kha sung guah tam luatna hang in Gawngmual Khuamite tuinek vasih lui buan nawi bekbek luang a tuinak khempeuh uh ki sia hi. August 26, 2010 ni ZYA-Tedim in Gawngmual Khuamite tuinaak puah kik na ding in sumtang 300000 Ks tawh pan pih uh hi.\n2. A beisa July kha sung mah in Valvum khua ah huih leh guah khauh kithuah ahihman in Lokho mimal 129 te vaimim kung ciinna lo acres 172 val kisia hi. August 27, 2018 ni ZYA-Tedim in Valvum khua Vaimim lo kisiate ading antang ip 20 tawh panpihna nei uh hi.\n3. Zomi Zuun Pawl (ZZP) kipawlna in Tedim Zatopi ading Steel tutphah mal 3 ciang kop 1 te kop 4 ZYA Myanmar HQ tung tawn in hong khak uh a ZYA-Tedim makaite in Zato vaisai te kiangah August 27, 2018 ni in va ap uh hi. Tedim – August 27\nHuih khauhluatna hangin ankung Acres 172 val kisia\nValvum – July 25 | July 20, 2018 ni zingsang nai 6:00AM pawlin huih khauh zek leh guah kithuah ahihmanin Tedim Township Valvum khua ah Lokho mimal 129 te vaimim kung ciinna lo acres 172 val kisia hi. Hih vai tawh kisai Tedim Administration zumpi ah zong July 23 ni in zasak khin uh hi.\n“Tukum an kila theilo hiau ding ahihmanin khuasung mite lungkham mangbang thei mahmah uh hi ung… gam sung/gam pua om akuamapeuh in hong panpih ciat un´´ ci-in Valvum khua Hausa Pa Tuan Do Thang in Tedim Post tungah gen hi.\nPrevious: Len Nupa vai muhna ~ Dr. Siambawi\nNext: A theihhuai upna laang (No. 11) ~ Langh Khan Mung\nNasep hoih hi ei\nLeave a Reply to Khamtaa Cancel reply\n2016 DV a lunglut tading\nA cihnopna kilamdang kammal “Kideidanna” le “Kilamdanna” thu\nBiography of Dr. Mercy Man Khan Niang


url: =Lungdambawl leh Holly paak – FGA Tulsa\nLungdambawl leh Holly paak\nKumsim lungdam bawl hun hong tun ciangin biakinn leh inn sung inn puate zep ding a thupi pen in ki ngaihsun tek hi. Mikanggam deuhdeuh ah sum leh paai tampi bei in ki zeem hi. Hun khat lai-in a hoih theithei ding a a kizem lel ka sak leh na hi khin lo hi. A kizepna van leh a mel (color) te in a khiatna a neih ciat lam ka theih sawt nai lo hi. Gentehna khat bangah takkung a hing ki zang nuam hamtang hi, a deihna pen takkung pen vuukkiat hun nangawn in a tehte pulh lo a, hing sitset hi. Hih a hing sitset (evergreen) pen in Topa Jesuh hang a ih ngah nuntak tawntungna a gen nopna hi. Tua singkung tungah ih khai ding aksi a hih leh tampi kisam loin, aksi khat bek kisam hi. Topa khat bek i nei hi.\nHolly paak ahih leh inn leh biakinn zepna ah ki hel kei leh a piang thei lo khat suak hi. Holly paak pen a kung bawk litliat a, sawlbawk kungnam hi in, a kung sang nam hi lo hi. A tehte hing sitset, khauh mahmah in, a teh mongte hiam leh ling bangin zum hi. Tua a zum ten ong dawt kha leh na thei mahmah hi. A gahte ahih leh bem tiltel, san sitset in a bawkbawk in gah uh hi. Phalbi hun in singkung dangte tawh kibang loin a hoih pen hun ahi hi.\nMipawl khatte in, gamlak a pai ding uh ciangin dawite tawh kituak kha leh ci-in a do sak dingin tua holly teh zumte a lutung uh ah suangin pai uh hi. Dawi biate in zong a inn sung uh ah dawite a lut ngam lohna dingin a kongbiang tunguh ah holly sawlbawk khai uh hi. Zomi ten zong dawi ih thoih ciangin zehtang ci-in a inn sung uh ah kuamah kuamah a lut theih lohna dingin a kongpi uh ah sawlbawk khai uh hi. Tua sawlbawk om pipi ih lut teitei leh a dawithoih na uh ah, a bei khempeuh ki liausak hi.\nThu um Tapidawte in zong a inn sung uh ah dawite a lut theih lohna ding holly sawlbawkte kongbiangah a khai zong om uh hi. Ahih hangin thu um tapidawte holly paak tawh kisai a deihna a bulpi pen in: A teh hing sitsette in Topa Jesuh hang a ih ngah nuntak tawntungna ahi hi. A teh hiamte leh ling bang a ong sun thei a tehmong zumte pen Topa Jesuh lutung a, a kiphut ling lukhu limlakna ahi hi. A singgah san sitsette pen ih Topa lutung pan hong luangkhia a taak keuhkeuh sisan malte muh sakna lim ahi hi (John 3:16).\nTu kum lungdambawl hun-ah kum dangte tawh ki bangsak loin Pasian thu-ah thuk lut deuh na dingin ka lungsim ka khensat hi. Lungdambawl tawh kisai tangthu leh thu tampi ih zaza ngei a, ih gengen ngei hi. Ahih hangin tua thute sungah bang zahin thuk lut in, ka nuntakpih hiam cih kei leh kei ka ki sittel ciangin, ka nuntakpihna tawm mahmah hi. Nun takpih lo ka hih manin mite a dingin ka khum zo kei a, ka al zo kei a, ka lim zo kei hi.\nIh Topa Jesuh linglukhu in ih nuntakna ah bangzahin man nei hiam? Tua sisan tak keuhkeuhte ngaihsut in ih nei kha ngei hiam? Nuntak tawntungna a cih in nang leh kei a dingin manpha takpi mah hiam? Topa Jesuh lo tawh kha galdona ki zo lo ding hi (II Thes 2:8).\n(Hih ka-at thute Tedim Lai Siangtho leh Internet pan ka lak ahi hi).\nPastor Don Ngaih Lian\n← LUNGDAMBAWL LEH MISTLETOE PAAK\nNA PAWLPI UH A DAM HIAM? →\n13 hours ago1366 0\n13 hours ago382 0\n4 weeks ago1,2992 0\n4 weeks ago7841 0\n1 month ago1,1721 0\n1 month ago6883 0\n1 month ago9903 0\n1 month ago8382 0